Insiden kren jatuh: Operasi mengeluarkan mangsa ketiga diteruskan

KUALA LUMPUR, 23 Mac - Operasi mengeluarkan mangsa tragedi kren terjatuh di tapak pembinaan Lebuh Raya Bertingkat Sungai Besi-Ulu Klang (SUKE) disambung pagi tadi.

Menurut jurucakap Jabatan Bomba dan Penyelamat Kuala Lumpur, operasi tertumpu kepada menstabilkan struktur binaan oleh kontraktor yang dijangka mengambil masa tujuh hingga sembilan jam, sebelum mangsa dapat dikeluarkan.

Insiden semalam menyebabkan tiga pekerja warga China maut manakala seorang pengguna jalan raya cedera parah.

Pengarah Jabatan Bomba dan Penyelamat (JPBM) Kuala Lumpur Nordin Pauzi memaklumkan, tiga pekerja projek pembinaan tersebut yang berasal dari China dikenali sebagai Ding Kunfu, Jiang Jinboa dan Mu Tong Zheng.

Jelasnya, mayat Ding dan Jiang berjaya dikeluarkan pihak bomba pada 11.30 pagi semalam dan diserahkan kepada polis untuk tindakan susulan.

Manakala, kerja mengeluarkan mayat Mu yang terhimpit di antara struktur besi dan konkrit, masih dijalankan.

Ding dan Jiang maut selepas terjatuh dari ketinggian 36.6 meter ketika menyelenggara landasan lebuh raya berkenaan.

Manakala Mu terjatuh dan tersangkut di atas landasan lebuh raya sebelum tersepit di antara landasan pembinaan lebuh raya.

Kerja-kerja mengeluarkan mangsa ketiga menghadapi kesukaran disebabkan struktur binaan yang tidak stabil dan mangsa tersepit di antara rasuk binaan dan struktur kren gantri.

Sementara itu, seorang lelaki tempatan dikenali sebagai Low Zy Jing, 33 tahun, yang memandu kereta Perodua Bezza cedera parah akibat dihempap struktur kren berkenaan semasa melalui kawasan tersebut.

Mangsa dibawa ke Hospital Canselor Tuanku Muhriz untuk rawatan lanjut.


Lebih 35,000 asnaf dibantu sejak 2013

ARAU, 23 Mac - Lebih 35,000 asnaf sekitar negeri Perlis mendapat manfaat daripada Program Kayuhan Menyantuni Asnaf yang dianjurkan sejak 2013.

Program yang diilhamkan dan disertai Raja Muda Perlis, Tuanku Syed Faizuddin Putra Jamalullail itu telah mengagihkan lebih RM22 juta kepada asnaf berkenaan.

Bersempena kayuhan kali ini, Tuanku Syed Faizuddin menyerahkan sumbangan agihan zakat Majlis Agama Islam dan Adat Istiadat Melayu Perlis (MAIPs), kepada 50 pelajar dan asnaf di Maahad Tahfiz Al-Hikmah, dan kariah Masjid Al-Mahsyur Padang Siding di Arau.

Kayuhan kali ini turut disertai Menteri Kanan Pendidikan, Datuk Dr Mohd Radzi Jidin.

Datuk Dr. Radzi berkata, penyertaan pegawai-pegawai dari pelbagai jabatan dalam program ini juga memudahkan bantuan disampaikan kepada masyarakat.


PEMERKASA: Peruntukan RM30 juta untuk klinik bergerak beri manfaat kepada OKU

KUALA LUMPUR, 23 Mac - Peruntukan RM30 juta menerusi Program Strategik Memperkasa Rakyat dan Ekonomi (PEMERKASA) bagi memperluaskan perkhidmatan klinik bergerak bakal memberi manfaat kepada golongan Orang Kurang Upaya (OKU).

Selain dapat menikmati kemudahan perkhidmatan kesihatan, ia bakal memudahkan golongan tersebut mendapatkan kad OKU dengan sokongan doktor.

Beliau berkata demikian selepas menjadi tetamu Selamat Pagi Malaysia di Angkasapuri.

Ketika ini, MyMedic@Wilayah di bawah DBKL menyediakan perkhidmatan klinik bergerak meliputi kawasan Program Perumahan Rakyat (PPR) dan perumahan awam kepada golongan yang kurang berkemampuan.

Perkhidmatan kesihatan klinik bergerak ke seluruh negara adalah melalui program KPT Prihatin, Komuniti Sejathera (KRIS) dengan kerjasama pakar perubatan.


Hasil saringan terhadap 2,449 pekerja asing pada ahad, lagi 10 pekerja asing positif COVID-19

KUALA LUMPUR, 23 Mac - Meskipun jumlah denda maksimum ditambah kepada RM10,000 jika ingkar SOP mencegah COVID-19, masih ramai individu berdegil melanggar arahan itu apabila 181 individu ditahan .

Kegiatan pusat hiburan merupakan kesalahan tertinggi individu ingkar pematuhan SOP PKP

Sementara itu, Menteri Kanan Pertahanan, Datuk Seri Ismail Sabri Yaakob menyatakan 10 lagi individu positif COVID-19 daripada 2,449 pekerja asing yang disaring

Datuk Seri Ismail Sabri berkata ia menjadikan jumlah pekerja asing positif wabak sehingga kini seramai 9,960 orang.

Secara kumulatif, seramai 640,997 pekerja asing telah menjalani ujian saringan COVID-19 setakat ini melibatkan 33,205 majikan.

Ujian saringan itu diwajibkan kepada semua pekerja warga asing mulai 1 Februari lalu.


MOTAC sedia SOP gelembung pelancongan, tunggu "Lampu Hijau' daripada MKN dan pihak berkaitan lain

AYER KEROH, 23 Mac - Kementerian Pelancongan, Seni dan Budaya (MOTAC) sudah bersedia dengan SOP berkaitan sekiranya pintu sempadan antarabangsa kembali dibuka untuk pelancongan. Menterinya, Datuk Seri Nancy Shukri berkata, paling utama dalam SOP tersebut adalah pematuhan ujian saringan sebelum memasuki negara selain pelancong perlu menggunakan ejen pelancongan berdaftar.

Pihak kementerian masih menunggu 'lampu hijau' daripada Majlis Keselamatan Negara dan kementerian berkaitan lain untuk kebenaran pembukaan pintu sempadan.

Beliau mengulas perkara itu selepas merasmikan Majlis Dasar Pelancongan Negara 2020-2030 di Ayer Keroh, Melaka.  MOTAC juga telah mengenal pasti enam negara Asia yang menjadi sasaran untuk gelembung pelancongan iaitu Singapura, Jepun, Korea Selatan, Vietnam, Brunei dan China.


Pasukan 'Info on Wheels' turun padang, capaian internet dipertingkat

KUANTAN, 23 Mac - Sesi penerangan Program Imunisasi COVID-19 Kebangsaan, secara turun padang terutama di luar bandar akan terus dipergiat bagi memastikan tiada pihak ketinggalan menerima vaksin tersebut.

Menurut Menteri Komunikasi dan Multimedia, Datuk Saifuddin Abdullah sesi itu akan digerakkan Jabatan Penerangan (Japen) menerusi unit bergeraknya, Info on Wheels (IOW).

Sekiranya diperlukan KKMM sedia membantu proses pendaftaran vaksin secara manual terutamanya di kawasan tiada capaian internet selain berusaha mempertingkatkan capaian internet di pusat-pusat pemberian vaksin.

Beliau mengulas perkara itu selepas program Jelajah Malaysia Prihatin di Indera Mahkota, Pahang.


Pembangunan Sabah perlu dipercepat jamin sosio ekonomi rakyat

PUTRAJAYA, 23 Mac - Tan Sri Muhyiddin juga berkata, Pembangunan Sabah perlu dipercepat bagi menjamin sosio ekonomi rakyat yang stabil dan memastikan masyarakat di negeri itu terus membangun dan tidak ketinggalan.

Ia termasuk pembangunan infrastruktur dan digital yang dilihat mampu menjadi penjana ekonomi rakyat pada masa akan datang.

Katanya, pelbagai pelan telah direncanakan sama ada di peringkat persekutuan mahupun negeri dalam memajukan Sabah.

Dalam pada itu, Tan Sri Muhyiddin berkata, rakyat juga perlu memajukan diri seiring dengan pembangunan yang direncana dengan memanfaatkan setiap bantuan dan pembangunan yang disediakan.

Ia penting bagi memastikan jurang perbezaan sosio ekonomi antara penduduk di Sabah dengan semenanjung dapat dikurangkan.

Menyentuh mengenai peluang pekerjaan yang terhad di Sabah, Perdana Menteri berkata, ia bukan satu masalah besar apabila pembangunan yang direncana dapat dilaksanakan, manakala pelaburan dapat ditingkatkan sekali gus membuka lebih banyak peluang pekerjaan.

Jelas beliau, kerajaan ketika ini juga sedang merancang beberapa insentif untuk menarik lebih ramai pelabur khususnya ke Sabah.


Usir kapal kontena AS bawa sisa plastik

IPOH, 22 Mac - Kapal kontena dari Amerika Syarikat yang disyaki dalam perjalanan membawa sisa plastik ke Malaysia, bakal diusir sebaik sahaja kapal berkenaan berlabuh dan pemeriksaan berkaitan selesai dilakukan.

Tegas Menteri Alam Sekitar dan Air, Datuk Seri Tuan Ibrahim Tun Man, arahan telah dikeluarkan kepada pihak berkuasa pelabuhan untuk memantau dan menahan kapal tersebut apabila tiba di Pelabuhan Klang.

Perkara ini dinyatakan beliau, selepas menghadiri Sambutan Hari Air Sedunia Peringkat Negeri Perak yang dirasmikan Menteri Besar, Datuk Saarani Mohamad.

Dua hari lepas, beliau dilaporkan berkata Jabatan Alam Sekitar tidak menerima sebarang permohonan pengimportan sisa plastik tersebut yang disyaki dibawa dari Los Angeles.


Naik harga barang sesuka hati, kerajaan beri amaran keras kepada peniaga

PUTRAJAYA, 22 Mac - Peniaga diingatkan, jangan naikkan harga barangan sesuka hati susulan langkah kerajaan menurunkan had harga siling baharu bagi produk petrol RON 95 dan diesel.

Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi menegaskan, tindakan undang-undang akan dikenakan terhadap peniaga ingkar.

Pada 10 Februari lalu, Menteri Kewangan mengumumkan, had harga siling terbaharu bagi petrol RON 95 ditetapkan pada harga RM2.05 seliter manakala diesel pada RM2.15.

Ia bagi melindungi pengguna daripada kesan kenaikan harga minyak yang ketara di peringkat global.

Pelaksanaan had harga siling baharu itu bagaimanapun, mencetuskan kebimbangan rakyat mengenai kemungkinan harga barangan naik mendadak.


Ingkar PKP, masih ramai berhibur ditahan di pusat hiburan

KUALA LUMPUR, 22 Mac - Kegiatan pusat hiburan merupakan kesalahan tertinggi individu ingkar pematuhan Prosedur Operasi Standard (SOP) Perintah Kawalan Pergerakan (PKP) semalam dengan 106 kes daripada 181 yang ditahan.

Kenyataan Menteri Kanan Pertahanan, Datuk Seri Ismail Sabri Yaakob memaklumkan, 93 individu dikompaun, 80 yang lain direman dan lapan lagi dijamin.

Selain kesalahan kegiatan pusat hiburan, tiada penjarakan fizikal mencatatkan 35 kes.

Manakala gagal menyediakan peralatan merekod butiran pelanggan 24 kes, kegiatan perjudian mencatatkan lapan kes, tidak memakai pelitup muka mencatatkan lima kes, rentas daerah atau negeri tanpa kebenaran mencatatkan dua kes dan satu kes premis beroperasi lebih masa.

Dalam Operasi Benteng pula, 59 Pendatang Asing Tanpa Izin (PATI) ditangkap, empat bot atau kapal serta lima kenderaan darat dirampas.

Turut dikesan, 39 bot atau kapal berada di perairan negara melalui tujuh aktiviti penglihatan.

Selain itu, 266 sekatan jalan raya dijalankan melibatkan Op Penawar, Op Benteng PDRM dan Op Benteng Aksem.


10 kluster COVID-19 baharu dikesan

PUTRAJAYA, 22 Mac - Sepuluh kluster baharu COVID-19 dikenal pasti hari ini melibatkan tujuh negeri.

Lapan berkaitan tempat kerja dan dua dalam komuniti.

Dua kluster baharu melibatkan tempat kerja dikesan di Kuala Lumpur iaitu Kluster Taman Tunku dan Kluster Tapak Bina Jalan Usahawan, masing-masing mencatatkan tujuh dan 73 kes positif.

Manakala, dua kluster di Johor melibatkan Kluster Batu 22 dan Kluster Jalan Tenteram yang dikesan hasil saringan individu bergejala, masing-masing mencatatkan 13 dan 10 kes positif.

Kluster Jalan Kemajuan pula melibatkan pengunjung dan pekerja sebuah restoran di Labuan mencatatkan sembilan kes positif.

Kluster baharu juga melibatkan tempat kerja iaitu Kluster Jalan Helang di Selangor telah mencatatkan 13 kes positif.

Kluster Jalan Gambang di Pahang pula mencatatkan 24 kes positif dan Kluster Industri Permata di Negeri Sembilan mencatatkan 28 kes positif.

Dua lagi kluster baharu melibatkan komuniti pula masing-masing, Kluster Rajang di Sarawak dengan 29 kes positif dan Kluster Jalan Belimbing di Johor dengan 10 kes positif.


'Tiada kesan sampingan luar biasa dilaporkan'- DS Adham Baba

PUTRAJAYA, 22 Mac- Menteri Kesihatan, Datuk Seri Dr. Adham Baba memaklumkan, tiada kesan sampingan luar biasa terhadap penerima vaksin COVID-19 dilaporkan setakat ini.

Beliau yang ditemui dalam satu sidang media di Putrajaya berkata, kesan sampingan yang paling banyak dilaporkan, hanyalah sakit di tempat suntikan.

"Berdasarkan reaksi penerima suntikan, rasa sakit di tempat suntikan lebih daripada 80 peratus telah dilaporkan."

"Manakala bagi gejala bengkak, sebanyak lebih daripada sepuluh peratus laporan."

Mengulas mengenai larangan rentas negeri, Datuk Seri Dr. Adham berkata Kementerian Kesihatan akan mengambil kira pandangan pakar kesihatan awam, sebelum memuktamadkan masa sesuai untuk membenarkan perjalanan rentas negeri.

Ini termasuk cadangan supaya rentas negeri hanya dibenarkan selepas minggu kedua Aidilfitri dan majoriti kumpulan rentan, khususnya warga emas yang telah diberikan vaksin COVID-19.


MySejahtera: Pendaftaran secara bersemuka bagi rakyat yang tinggal di kawasan pedalaman

PUTRAJAYA, 22 Mac- Dalam satu sidang media di Putrajaya, Menteri Sains, Teknologi dan Inovasi, Khairy Jamaluddin berkata, talian pendaftaran Program Imunisasi COVID-19 Kebangsaan akan menghubungi pemilik akaun aplikasi MySejahtera, yang masih belum mendaftar sebagai penerima vaksin.

Langkah itu, antara inisiatif bagi meningkatkan kadar pendaftaran dalam kalangan rakyat.

Jelas Khairy, pengguna aplikasi MySejahtera akan dibantu, sekiranya mereka berdepan sebarang kesulitan untuk membuat pendaftaran.Selain itu, program Jangkau Komuniti juga akan bergerak dari rumah ke rumah, bagi membantu rakyat mendaftar secara bersemuka, terutamanya di kawasan luar bandar dan pedalaman.Mengenai laporan 90 peratus warga emas di Selangor tidak mendaftar, Khairy berkata, hampir 50 pusat jagaan sudah dikenal pasti, untuk dilaksanakan proses pendaftaran.Pusat jagaan juga boleh membuat pendaftaran secara pukal menerusi aplikasi MySejahtera untuk semua warga emas di bawah tanggungan pusat jagaan masing-masing.


GRS: Contoh terbaik kesungguhan kerjasama politik demi rakyat

KOTA KINABALU, 22 Mac- Perdana Menteri, Tan Sri Muhyiddin Yassin menyifatkan Gabungan Rakyat Sabah (GRS) adalah contoh terbaik kesungguhan serta kerjasama politik yang mengutamakan kesejahteraan hidup rakyat di negeri itu.

Katanya, menjadi hasrat kerajaan untuk membawa model kerjasama GRS itu ke seluruh negara bagi memberi manfaat kepada seluruh rakyat Malaysia.

"Kita tidak harus lupakan rakyat jelata dan amanah yang diberikan oleh rakyat untuk kita pikul dengan kesungguhan."

"Ia bagi membolehkan segala apa yang diharapkan oleh rakyat negeri Sabah dapat diterjemah dalam pemberian bantuan, sokongan, dan pembangunan dalam segala bidang."

Tan Sri Muhyiddin dalam amanatnya turut menekankan hubungan baik antara Kerajaan Pusat dan Sabah sentiasa dipelihara dan memastikan rakyat negeri ini, tidak tercicir menerima manfaat dengan pelbagai pakej bantuan yang diperkenalkan termasuk lima pakej bantuan yang disalurkan bagi membantu rakyat yang terkesan dengan COVID-19.GRS terdiri daripada gabungan parti komponen Perikatan Nasional (PN), Barisan Nasional (BN) dan Parti Bersatu Sabah.

Beliau bercakap demikian ketika merasmikan Sesi Balai Rakyat Wawasan Kemakmuran Bersama 2030 di Kota Kinabalu, Sabah.


KPDNHEP pastikan barangan keperluan harian sempena Ramadan,Aidilfitri cukup

PUTRAJAYA, 22 Mac - Kementerian Perdagangan Dalam Negeri dan Hal Ehwal Pengguna (KPDNHEP) sudah melakukan persediaan bagi memastikan bekalan barangan keperluan harian mencukupi menjelang Ramadhan dan Aidilfitri.

Ia termasuk mengadakan perbincangan bersama kementerian berkaitan dan para pembekal agar keperluan pengguna tidak terjejas.

Menterinya, Datuk Seri Alexander Nanta Linggi berkata, permintaan pengguna terhadap barangan keperluan harian dijangka meningkat sepanjang tempoh berkenaan.

Pasukan penguatkuasa KPDNHEP akan melakukan pemantauan bekalan barangan setiap hari di beberapa lokasi antaranya pasar raya dan pasar awam.

Pematuhan terhadap skim harga maksimum sempena musim perayaan turut dipantau.


MySejahtera: Pendaftaran terima vaksin COVID-19 di Perak masih rendah

IPOH, 22 Mac - Status pendaftaran penerima vaksin COVID-19 menerusi aplikasi MySejahtera di Perak, masih rendah dengan catatan peratusan hanya pada kadar 21.1 peratus.

Justeru, menurut Menteri Besar, Datuk Saarani Mohamad, pihaknya kini sedang merangka usaha memperhebat promosi dan kempen pendaftaran.

Jelasnya, antara kemungkinan perkara jumlah yang berdaftar masih rendah adalah disebabkan sikap orang ramai yang mengambil pendekatan untuk “tunggu dan lihat”.  Beliau berkata demikian kepada pemberita selepas mendapatkan suntikan dos kedua di Pusat Pemberian Vaksin (PPV) Stadium Indera Mulia, Ipoh.  Mengulas mengenai pemberian vaksin fasa pertama di setiap daerah, beliau berkata hampir keseluruhan merekodkan tahap 100 peratus kecuali di daerah Kampar dan daerah Kinta, masing-masing 98 peratus dan 93.4 peratus.  Beliau yakin, Perak akan mencapai peratusan penuh sebelum Fasa Kedua bermula iaitu pada April depan.


Tiga maut insiden kren jatuh di Lebuh Raya SUKE

KUALA LUMPUR, 22 Mac - Enam mangsa disahkan terlibat dalam insiden kren runtuh di tapak pembinaan Lebuh Raya Bertingkat Sungai Besi-Ulu Kelang (SUKE) di Jalan Alam Damai, Cheras.

Perkara itu disahkan Pengarah Jabatan Bomba dan Penyelamat Kuala Lumpur, Nordin Pauzi.

Jelasnya, bomba sedang berusaha bagi mengeluarkan seorang lagi mangsa yang terhimpit di atas konkrit setinggi 120 kaki.

Dalam kejadian pagi tadi, 3 pekerja pembinaan warganegara China maut setelah salah satu komponen kren gantri terjatuh dan turut menghempap sebuah kereta jenis Perodua Bezza yang sedang melalui kawasan berkenaan.

Pemandu kenderaan berkenan cedera parah, manakala dua lagi mangsa disahkan terselamat.

Setakat ini, semua mangsa telah dibawa ke hospital untuk dirawat dan bedah siasat.


Pelaburan: Sabah mempunyai potensi besar

KOTA KINABALU, 22 Mac - Sabah mempunyai potensi amat besar untuk menarik pelaburan dari dalam dan luar negara berikutan kedudukannya yang strategik di rantau ini, selain mempunyai kekayaan sumber asli.

Perdana Menteri, Tan Sri Muhyiddin Yassin, mengakui perkara itu dibuktikan antara lain dengan Pelabuhan Kontena Teluk Sepanggar di Kawasan Pertumbuhan ASEAN Timur-Brunei-Indonesia-Malaysia (BIMP-EAGA) yang berpotensi menarik pelaburan asing bagi meningkatkan peluang pekerjaan dan taraf sosioekonomi rakyat di Sabah.

Bercakap ketika merasmikan Sesi Balai Rakyat Wawasan Kemakmuran Bersama (WKB) 2030, beliau berkata, kerajaan menerusi Kementerian Perdagangan Antarabangsa dan Industri (MITI) akan terus bekerjasama erat dengan negeri Sabah demi memastikan ekosistem yang lengkap untuk menyokong pembangunan industri seperti perkilangan dan pembuatan.

Beliau menambah, Sabah turut berpotensi dalam pembangunan industri aeroangkasa selari dengan Pelan Tindakan Industri Aeroangkasa Malaysia 2030.

Pelaburan itu mampu mewujudkan lebih 1,500 peluang pekerjaan untuk rakyat Sabah selain memberi impak positif kepada sektor lain di Sabah susulan peningkatan rantaian pelaburan.


Kementerian arah kerja pembinaan Lebuh Raya SUKE dihentikan

KUALA LUMPUR, 22 Mac - Kementerian Kerja Raya mengarahkan kerja-kerja pembinaan Lebuh Raya Bertingkat Sungai Besi-Ulu Klang (SUKE) dihentikan sementara waktu.

Ia susulan kejadian kren jatuh di tapak pembinaan itu pagi tadi hingga mengorbankan 3 pekerja pembinaan.

Menurut Menteri Kanan (Kerja Raya), Datuk Seri Fadillah Yusof, pemaju turut diarah mengemukakan laporan penuh berhubung kejadian.

Sehingga kini, hasil maklumat awal yang diperolehi mendapati punca kejadian dipercayai berlaku ketika kerja-kerja penyelenggaraan sedang dijalankan di bahagian atas struktur.

Beliau berkata kepada media selepas melawat lokasi kejadian, hari ini.


Bantuan khas RM50,000 kesan sampingan serius akibat vaksin COVID-19

PUTRAJAYA, 22 Mac - Sejumlah RM50,000 akan diberi kepada penerima vaksin COVID-19 sekiranya berlaku kesan sampingan serius yang memerlukan rawatan berpanjangan di hospital.

Menteri Kesihatan, Datuk Seri Dr. Adham Baba berkata, Bantuan Khas Kewangan Kesan Mudarat Vaksin COVID-19 yang telah diluluskan itu bagi meningkatkan keyakinan masyarakat untuk mengambil suntikan vaksin.

Sehubungan itu, tiga jawatankuasa akan ditubuhkan bagi memantau dan menilai kesan mudarat susulan imunisasi serta isu keselamatan vaksin.

Ia melibatkan Jawatankuasa Farmakovigilans Khas Bagi Pemantauan Vaksin COVID-19, Jawatankuasa Teknikal Perubatan dan Jawatankuasa Induk Bantuan Khas Kewangan Kesan Mudarat Vaksin COVID-19.


Pemaju pembinaan projek lebuh raya perlu patuh SOP ketat

KUALA LUMPUR, 22 Mac - Jalan atau laluan kenderaan perlu ditutup, jika sesuatu struktur berat perlu dialihkan dalam melaksanakan projek pembinaan jalan raya atau lebuh raya.

Menurut Menteri Kanan Kerja Raya Datuk Seri Fadillah Yusof, perkara itu adalah antara prosedur operasi standard (SOP) ketat yang perlu diikuti oleh kontraktor, bagi memastikan keselamatan pekerja dan orang awam.

Beliau bercakap dalam sidang media selepas majlis penyerahan Surat Setuju Terima (SST) Projek-Projek di bawah pelaksanaan Kementerian Kerja Raya dan Jabatan Kerja Raya Malaysia, di sini hari ini.

Beliau mengulas insiden kren jatuh di tapak pembinaan Lebuhraya Bertingkat Sungai Besi-Ulu Kelang (SUKE) di Alam Damai.

Melalui siasatan awal, ia berpunca apabila satu daripada komponen kren gantri terjatuh dan menghempap sebuah kenderaan.

Meluahkan kekecewaannya,  Datuk Seri Fadillah berkata, kontraktor projek sudah berkali-kali dinasihatkan mematuhi SOP namun kejadian itu masih berulang.


Enam wanita ditahan seludup migran

PONTIAN, 22 Mac - Batalion Lima Pasukan Gerakan Am, PGA menahan enam wanita warga Indonesia kerana disyaki terbabit dalam aktiviti penyeludupan migran.

Semua suspek berusia 25 hingga 51 tahun ditahan sebaik tiba di Sungai Penerok, Pontian, 4.30 pagi semalam.  Turut ditahan, dua tekong darat, iaitu lelaki tempatan berusia 39 tahun dan lelaki warga Indonesia berusia 40 tahun.

Pegawai Pemerintah PGA Simpang Renggam, Superitendan Dimin Awang berkata, sebuah kenderaan disyaki diguna sebagai pengangkutan untuk mengambil semua migran, dirampas.  Semua rampsan dianggarkan bernilai lebih RM66,000.  Tangkapan dan Rampasan dibawa ke Ibu Pejabat Polis Daerah Pontian untuk tindakan lanjut.  Kes disiasat mengikut Seksyen 26 (a) Akta Antipemerdagangan Orang dan Antipenyeludupan Migran 2007.


Program turun padang fokus JPJ Perlis

KANGAR, 22 Mac - Bagi merakyatkan perkhidmatan yang disediakan, program turun padang sentiasa menjadi fokus utama Jabatan Pengangkutan Jalan (JPJ).

Sempena Sambutan Ulang Tahun JPJ ke-75 pada 1 April depan, JPJ Perlis menganjurkan program Kayuhan Amal bersama Raja Muda Perlis, Tuanku Syed Faizuddin Putra Jamalullail.

Ketua Pengarah JPJ, Datuk Zailani Hashim berkata, program itu bertujuan menyantuni asnaf dan golongan yang kurang berkemampuan.

Selain membudayakan gaya hidup sihat dalam kalangan penjawat awam khususnya agensi penguatkuasa dan keselamatan, ia juga dapat mengeratkan jalinan kerjasama antara agensi pusat dengan negeri serta NGO.

Beliau berkata demikian pada program kayuhan amal berkenaan di Masjid Al-Rahim, Titi Tok Bandar di Kangar.

Sempena program ini, pihak JPJ Perlis turut menyediakan perkhidmatan Van Bergerak JPJ Mobile, sesi dialog bersama Persatuan Keselamatan Jalan Raya Kebangsaan dan taklimat keselamatan berkaitan teknikal kenderaan.


Beliau memberitahu media selepas majlis penyerahan Surat Setuju Terima Projek-Projek di bawah pelaksanaan Kementerian Kerja Raya dan Jabatan Kerja Raya.


Kerajaan persekutuan jamin layanan adil bangunkan Sabah dalam RMK-12

KOTA KINABALU, 22 Mac - Kerajaan menekankan layanan adil dalam pembentukan dan perancangan Rancangan Malaysia Ke-12 (RMK12) dengan memperuntukkan sumber kewangan saksama dalam pembangunan negeri Sabah.

Perdana Menteri, Tan Sri Muhyiddin Yassin berkata 1,039 projek di Sabah dengan peruntukan RM5.01 bilion telah diluluskan bagi Pelan Pusingan Pertama RMK12, melibatkan pelbagai kementerian dan agensi kerajaan.

Antara projek pembangunan utama sedang dilaksana ialah projek Lebuhraya Pan Borneo Sabah, projek pembesaran Pelabuhan Kontena Sapangar Bay, projek menaik taraf 50 buah sekolah daif secara sistem binaan berindustri dan projek Jalan Perhubungan Desa Negeri Sabah.

Pada masa sama, usaha kerajaan turut tertumpu ke arah menangani kemiskinan dan memperkukuh pembangunan inklusif di Sabah.

Antaranya melalui Program Khas Anak Negeri (PKAN) Sabah yang merangkumi tiga kluster iaitu Native Customary, Mahkamah Adat dan Pembangunan Modal Insan. Langkah ini dijangka dapat memastikan pembangunan sosioekonomi yang seimbang demi kesejahteraan penduduk di Sabah.

Perdana Menteri berucap semasa Program Balai Rakyat, Makmur bersama Sabah di Pusat Pentadbiran Negeri Sabah, Kota Kinabalu.


Kekal integriti dalam memelihara dan memulihara sumber hutan

ALOR SETAR, 22 Mac - Kakitangan Jabatan Perhutanan negeri diingatkan supaya mengekalkan integriti dalam menjalankan tanggungjawab memelihara dan memulihara sumber hutan daripada aktiviti haram.

Menteri Besar Kedah Muhammad Sanusi Md Nor berkata, integriti penting untuk mengawal selia hutan negeri berstatus Hutan Simpan Kekal dengan 133,791 daripada 341,976 hektar, dikelaskan sebagai Hutan Perlindungan.

Beliau bercakap kepada pemberita selepas Program Santai Menteri Besar Kedah Bersama Warga Perhutanan Negeri sempena Majlis Sambutan Hari Hutan Antarabangsa Peringkat Negeri Kedah 2021.

Muhammad Sanusi turut menggesa Jabatan Perhutanan negeri menjaga khazanah hutan dengan bersungguh-sungguh kerana jumlahnya yang semakin berkurangan dari semasa ke semasa.


Perlis benarkan jemaah rapat saf mulai esok

ARAU, 22 Mac - Berikutan keperluan sedia ada dan tahap ketaatan serta kepatuhan tinggi seluruh rakyat terhadap prosedur operasi standard (SOP) Kesihatan dan Keselamatan yang ditetapkan, Perlis membenarkan jemaah yang hadir bersama ahli keluarga tinggal sebumbung merapatkan saf ketika solat di semua masjid, bermula esok.

Bagaimanapun, kebenaran merapatkan saf itu tidak diberi untuk jemaah lain yang masih tertakluk kepada prosedur operasi standard (SOP) ditetapkan.

Raja Muda Perlis, Tuanku Syed Faizuddin Putra Jamalullail bertitah, ketetapan merapatkan saf itu sudah mendapat perkenan Raja Perlis, Tuanku Syed Sirajuddin Putra Jamalullail.

Kebenaran ini terpakai untuk semua aktivti pengimarahan, sama ada Solat Jumaat, solat berjemaah 5 waktu termasuk Solat Terawih dan kuliah pengajian di semua masjid seluruh negeri.  Ia turut diperluas di surau asrama manakala pelaksanaan sebarang aktiviti di surau, masih tidak dapat diizinkan.  Sehubungan itu, seluruh rakyat diingatkan supaya sentiasa mengutamakan integriti dan kejujuran dalam menjamin pelaksanaan ketetapan yang dititahkan.


Masyarakat orang Asli digalak sertai PDRM

TEMERLOH, 22 Mac - Polis Diraja Malaysia (PDRM) dan Jabatan Kemajuan Orang Asli (JAKOA) melaksana kerjasama strategik bagi menggalakkan penyertaan masyarakat Orang Asli dalam badan beruniform itu.  Timbalan Menteri Dalam Negeri I, Datuk Seri Dr Ismail Mohamed Said berkata, terdapat empat jawatan yang ditawarkan dengan kelulusan dan kelayakan telah ditetapkan.

Jawatan tersebut adalah Inspektor Polis Gred YA13, Konstabel Gred YA1, Konstabel Polis Orang Asli Gred YP1 dan Konstabel Polis YT1.  Beliau berkata demikian kepada pemberita di Program Malaysia Prihatin dan Penyerahan Sumbangan CSR Food Bank Aksem kepada masyarakat orang asli Kampung Pian, Kuala Krau, Temerloh, Pahang.  Kempen jelajah ke seluruh Semenanjung turut akan dilaksanakan bermula 14 Mei ini bagi mengenal pasti calon-calon daripada kalangan masyarakat Orang Asli yang berkelayakan untuk menyertai PDRM.


Tiada penubuhan RCI untuk siasat 'Gerakan Sulit' PDRM

KOTA BHARU, 22 Mac - Tiada keperluan untuk kerajaan menubuhkan Suruhanjaya Siasatan Diraja, RCI bagi menyiasat dakwaan terdapat gerakan sulit untuk menjatuhkan Ketua Polis Negara.

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, perkara itu akan diselesaikan oleh Suruhanjaya Perkhidmatan Polis (SPP).

Beliau bercakap kepada media selepas Program Malaysia Prihatin Sesi Bersama Pegawai Kerajaan Negeri dan Persekutuan negeri Kelantan di Kota Bharu. Hadir sama, Menteri Besar Kelantan, Datuk Ahmad Yakob dan Menteri di Jabatan Perdana Menteri (Ekonomi), Datuk Seri Mustapa Mohamed. Sebelum ini, Ketua Polis Negara, Tan Sri Abdul Hamid Bador mendedahkan wujud kelompok pegawai dalam Polis Diraja Malaysia (PDRM) cuba mencaturkan keadaan dan mencemar imejnya dengan tujuan menjatuhkan beliau.


PKD berkuasa nilai risiko sekolah dan murid dikesan COVID-19

ARAU, 21 Mac - Pejabat Kesihatan Daerah (PKD) mempunyai kuasa bagi membuat penilaian risiko ke atas sekolah dan murid di sesuatu kawasan pentadbirannya sekiranya ada dalam kalangan pentadbir, guru dan murid disahkan positif COVID-19.

Ini berikutan terdapatnya sekolah yang merekodkan kes COVID-19 dalam kalangan pelajar dan guru.  Menteri Kanan Pendidikan, Datuk Dr Radzi Jidin berkata, pihaknya bekerjasama rapat dengan Pejabat Kesihatan Daerah di setiap negeri dan sebarang tindakan yang diambil bergantung kepada keseriusan kes COVID-19 sama ada sekolah perlu ditutup sepenuhnya atau hanya sebahagian yang terjejas sahaja.  Langkah berkenaan seperti terkandung dalam Prosedur Operasi Standard (SOP) Kementerian Pendidikan Malaysia.  Beliau ditemui media selepas sesi soal jawab bersempena Program Malaysia Prihatin : Menteri Kanan Pendidikan Bersama PIBG Seluruh Perlis di Arau.  Terbaharu, Jabatan Kesihatan Negeri Kedah mengarahkan Sekolah Kebangsaan Bukit Jenun ditutup sementara bermula 18 Mac selepas seorang guru dikesan positif COVID-19.


PUTRAJAYA, 21 Mac - Jumlah kes aktif dalam negara meningkat lagi, susulan untuk hari kedua kes jangkitan baharu, 1,327 yang direkodkan hari ini melebihi kes sembuh yang mencatat 1,247.

Manakala empat lagi korban menjadikan keseluruhan 1,233 kes kematian setakat ini.

Sementara itu, lima kluster baharu dikesan berbanding 10 kluster yang diisytihar tamat.

Ini menjadikan kluster aktif dalam negara berkurangan kepada 416.


Kerajaan cadang lanjut lagi tempoh pembaharuan Lesen Kenderaan Motor atau cukai jalan

BATU PAHAT, 21 Mac - Kementerian Pengangkutan bercadang untuk melanjutkan lagi tempoh pembaharuan Lesen Kenderaan Motor atau cukai jalan, tidak termasuk kenderaan perdagangan bagi kenderaan persendirian selama dua bulan yang sepatutnya tamat hujung bulan ini.

Cadangan itu bagi memberi ruang kepada Jabatan Pengangkutan Jalan (JPJ) menyelesaikan urusan-urusan tertunggak disebabkan pelaksanaan Perintah Kawalan Pergerakan (PKP) lalu.

Menteri Pengangkutan, Datuk Seri Dr Wee Ka Siong berkata, pengumuman mengenai perkara itu dijangka dibuat minggu depan sebaik selesai berbincang dengan JPJ.  Ketika ini, semua pemilik kenderaan hanya dilindungi dengan salinan sijil perlindungan atau 'e-cover note'.  Ia sebagai bukti bahawa mereka dilindungi insurans dan hanya perlu menunjukkan 'e-cover note' sekiranya berlaku kemalangan.  Beliau berkata demikian, selepas menyerahkan sumbangan kepada ibu tunggal di Parit Raja, Batu Pahat, Johor.  Pada Januari lalu, Kementerian Pengangkutan mengumumkan pengecualian pembaharuan cukai jalan bermula 1 Februari hingga 31 Mac seluruh negara kecuali Sarawak susulan pelaksanaan PKP bagi menghadkan operasi di kaunter JPJ.


Seluruh kakitangan Kedutaan Korea Utara kosongkan bangunan kedutaan

KUALA LUMPUR, 21 Mac - Seluruh pegawai dan kakitangan Kedutaan Korea Utara mengosongkan bangunan kedutaan mereka di ibu negara kira-kira pukul 11.00 pagi tadi.

Ia selepas Wisma Putra mengeluarkan arahan supaya semua kakitangan diplomatik dan tanggungan mereka di Kedutaan Korea Utara meninggalkan Malaysia dalam masa 48 jam, pada Jumaat lalu.

Mereka dilihat meninggalkan kediaman kedutaan berangkat ke Lapangan Terbang Antarabangsa Kuala Lumpur (KLIA) dengan menaiki bas.

Penerbangan mereka dipercayai berlepas pada petang tadi.

Korea Utara sebelum ini bertindak memutuskan hubungan diplomatik dengan Malaysia kerana tindakan Malaysia mengekstradisi seorang rakyatnya, Mun Chol Myong ke Amerika Syarikat bagi menghadapi tuduhan pengubahan wang haram.

Wisma Putra sebelum ini telah menjelaskan, sebagai sebuah negara yang menjunjung prinsip keadilan, kedaulatan undang-undang dan kebebasan badan kehakiman, Malaysia telah memastikan ekstradisi dilakukan sesuai dengan prinsip-prinsip itu.


Sokong filem tempatan bukan soal hiburan

KUALA LUMPUR, 21 Mac - Menteri Komunikasi dan Multimedia, Datuk Saifuddin Abdullah berkata, galakan kepada orang ramai menonton wayang dan menyokong industri filem tempatan bukan semata-mata bersifat hiburan tetapi bagi membantu kelangsungan hidup mereka yang bergantung punca pendapatan pada industri berkenaan.

Menurutnya, beliau sedar ada pihak yang mengkritik saranan itu namun ketika ini terdapat 30,000 individu yang bergantung punca rezeki daripada aktiviti drama dan filem, 5,000 pekerja di panggung wayang serta 10,000 yang terlibat dalam muzik.


JKJAV usahakan suntikan vaksin COVID-19 kepada pengamal media

KUALA LUMPUR, 21 Mac - Jawatankuasa Khas Jaminan Akses Bekalan Vaksin COVID-19 (JKJAV) sedang berusaha memberi keutamaan kepada pengamal media untuk mendapatkan suntikan.

Menurut Menteri Komunikasi dan Multimedia, Datuk Saifuddin Abdullah, langkah itu penting berikutan golongan tersebut terdedah dengan risiko tinggi dijangkiti wabak tersebut semasa berada di lapangan.

Bagaimanapun katanya, beliau masih menunggu tarikh pemberian suntikan yang ditetapkan Jawatankuasa Khas Akses Jaminan Bekalan Vaksin COVID-19.

Beliau berkata demikian, dalam sidang media selepas menghadiri program Jelajah Malaysia Prihatin di Pusat Transformasi Bandar (UTC) Sentul.

Datuk Saifuddin juga berhasrat mengambil suntikan vaksin bersama-sama kumpulan pengamal media.


Dasar Perhutanan Negara dilancar, strategi dan pelan tindakan cabaran baharu perhutanan

KEPONG, 21 Mac - Dasar Perhutanan Negara dilancarkan Perdana Menteri, Tan Sri Muhyiddin Yassin sempena Sambutan Hari Hutan Antarabangsa.

Ia dilaksana selepas Mesyuarat Majlis Tanah Negara bersetuju dasar berkenaan yang menggariskan hala tuju membabitkan strategi dan pelan tindakan yang lebih berkesan dalam mendepani cabaran baharu sektor perhutanan.

Jelas Tan Sri Muhyiddin, dasar inklusif berkenaan merupakan usaha kolektif antara Kementerian Tenaga dan Sumber Asli bersama kerajaan-kerajaan negeri.

Ia mengambil kira kepentingan Semenanjung Malaysia, Sabah dan Sarawak ke arah mencapai pembangunan mampan serta pengurusan hutan secara bertanggungjawab dan berkekalan.

Tan Sri Muhyiddin berkata demikian ketika pelancaran dasar berkenaan di Institut Penyelidikan Perhutanan (FRIM), Kepong, Selangor.

Turut hadir, Menteri Tenaga dan Sumber Asli, Datuk Seri Dr. Shamsul Anuar Haji Nasarah dan Duta Besar Perancis, Roland Galharague serta Duta Besar dan Ketua Delegasi Kesatuan Eropah ke Malaysia, Michalls Rokas.

Sementara itu, RM34.5 juta diperuntuk bagi kerja-kerja pemulihan hutan terosot di seluruh negara. Tan Sri Muhyiddin Yassin berkata, Malaysia merupakan antara 25 negara sedang membangun yang mempunyai litupan hutan yang tinggi dan kegiatan penyahutanan yang rendah.

Tambah beliau, hutan negara merupakan aset semula jadi yang amat berharga kepada pembangunan sosioekonomi serta perkhidmatan ekosistem.Ia termasuk menjadi habitat kepada jutaan spesies flora dan fauna, menyedia sumber bekalan air yang bersih dan oksigen untuk kelangsungan hidup serta menstabilkan iklim.


Antara kaedah kurangkan gangguan mental, miliki hobi kreatif

ANGKASAPURI, 21 Mac - Penghidap penyakit mental perlu tahu kaedah bagi mengurangkan gangguan mental mereka.

Antara perkara yang boleh diamalkan termasuk mempunyai hobi kreatif bagi menumpukan perhatian, selain menyertai kumpulan sokongan untuk meluahkan perasaan yang terpendam.

Menurut Pensyarah Terapi Cara Kerja Perdana University, Aifah Jamaludin, ia membantu memudahkan urusan seharian pesakit mental dalam meminimakan gangguan dalam pemikiran mereka.

Beliau berkata demikian selepas menjadi tetamu program Selamat Pagi Malaysia di Angkasapuri.


PEMERKASA: Peluang golongan OKU ceburi bidang perniagaan

KUALA LUMPUR, 21 Mac - Bantuan kerajaan melalui inisiatif PEMERKASA merupakan peluang terbaik yang diberikan kepada golongan OKU.

Jelas Pensyarah Ekonomi Analisis Fakulti Ekonomi dan Muamalat USIM, Prof Madya Dr. Nuradli Ridzwan Shah Mohd. Dali, ia memberi ruang golongan berkenaan untuk menceburi bidang keusahawanan digital bagi menjana pendapatan, selain membantu memulihkan ekonomi negara.

Tambah beliau, menerusi PEMERKASA, golongan OKU kini berpeluang mendaftar dan memperbaharui perniagaan dengan Suruhanjaya Syarikat Malaysia (SSM) secara percuma sebagai galakan untuk mereka menceburi bidang perniagaan.

Beliau berkata demikian ketika menjadi tetamu program Selamat Pagi Malaysia secara maya.


KPDNHEP pantau maklumat bekalan makanan

BESTARI JAYA, 21 Mac - Kementerian Perdagangan Dalam Negeri dan Hal Ehwal Pengguna (KPDNHEP) menjalankan pengumpulan maklumat berhubung bekalan makanan daripada pembekal rantaian makanan.

Ia bagi memastikan keperluan harian mencukupi khususnya menjelang bulan Ramadhan nanti.

Ketua Setiausaha KPDNHEP, Datuk Seri Hasnol Zam Zam Ahmad berkata, maklumat diperoleh daripada pihak pembekal, penternak, peladang dan pengimport makanan.

Beliau ditemui pemberita pada Majlis Perasmian Pandu Lalu Coconut Shake 336 di Selangor.


Bantuan khas RM20 juta kepada setiap negeri

ARAU, 21 Mac - Kementerian Kewangan akan segera menyalurkan RM20 juta kepada setiap negeri bermula minggu depan.

Bantuan berkenaan bagi tujuan pelaksanaan segera projek projek kecil bagi memulihkan ekonomi setempat diperingkat akar umbi.

Menteri Kewangan, Tengku Datuk Seri Utama Zafrul Tengku Abdul Aziz berkata, nilai keseluruhan bantuan berkenaan berjumlah RM260 juta, bakal di salur secara langsung kepada setiap negeri.  Bantuan itu khusus untuk tujuan pembaikan infrastruktur dan fasiliti awam, pembaikan jalan, program ameniti sosial, baik pulih perumahan awam serta penyelengaraan premis perniagaan.

Beliau ditemui selepas program bertemu pengusaha Harumanis di Arau, Perlis.


Pembukaan sekolah menengah, guna pakai SOP di sekolah rendah

PUTRAJAYA, 21 Mac - Prosedur operasi standard (SOP) pengendalian sekolah rendah bakal digunakan untuk sekolah menengah apabila dibuka bulan depan.

Menteri Pendidikan, Datuk Dr. Radzi Jidin bagaimanapun menegaskan, terdapat beberapa penambah baikan dilakukan bagi disesuaikan dengan persekitaran sekolah menengah.

Jabatan Pendidikan Negeri dan Pejabat Pendidikan Daerah diarah membuat pemantauan SOP di sekolah terlibat.


Orang kenamaan tidak terkecuali tindakan ingkar SOP

KUALA NERUS, 21 Mac - Menteri Kanan Pertahanan, Datuk Seri Ismail Sabri Yaakob, menegaskan, golongan kenamaan atau berpengaruh tidak akan dilindungi sekiranya melanggar prosedur operasi standard (SOP) COVID-19.

Pihaknya tidak pernah berkrompromi dengan mana-mana pihak mahupun individu yang bersalah tanpa mengira pangkat.  Sebelum ini, orang kenamaan termasuk Timbalan Menteri pernah dikenakan tindakan.

Beliau ditemui selepas mengadakan lawatan kerja ke Batalion ke-18 RAMD (PARA), Seberang Takir.  Parti Ikatan Demokratik Malaysia (MUDA) menggesa kerajaan menguatkuasakan tindakan tegas dan adil kepada semua tanpa mengira latar belakang dalam memastikan pematuhan kepada SOP.

Datuk Seri Ismail Sabri dalam masa sama turut memberitahu, aktiviti rentas negeri masih tidak dibenarkan walaupun, antara kawasan hijau.

Setakat ini, kebenaran merentas negeri hanya diberikan secara bersyarat iaitu perjalanan bagi tujuan pelancongan melalui agensi pelancongan dan bukan perjalanan secara individu memandangkan Kementerian Kesihatan (KKM) masih lagi ‘sensitif’ berhubung kebenaran rentas negeri kerana aktiviti itu pada Disember lepas pernah merekodkan 32 kluster baharu COVID-19.


Ekstradisi rakyat Korea Utara ke AS, Malaysia lakukan perkara yang betul

KUALA LUMPUR, 20 Mac - Tindakan Kuala Lumpur mengekstradisi rakyat Korea Utara ke Amerika Syarikat untuk perbicaraan kes penggubahan wang haram adalah langkah tepat dan wajar.

Ia membuktikan Malaysia menyanjung tinggi keluhuran undang-undang tanpa terikat dengan tekanan pihak luar.

Pakar Geostrategis, Azmi Hassan menyifatkan tindakan Pyongyang memutuskan hubungan bilateral dengan Kuala Lumpur sebagai suatu kerugian strategik kepada negara komunis itu.

Tindakan itu menunjukkan ketidakmatangan Korea Utara menangani isu antarabangsa terutama apabila melibatkan Amerika Syarikat.

3 Mac lalu, rakyat Korea Utara, Mun Chol Myong gagal dalam rayuannya di mahkamah bagi mengelak diekstradisi ke Amerika Syarikat.


KKM cari punca individu berdaftar enggan terima suntikan vaksin COVID-19

JELI, 20 Mac - Jumlah individu berdaftar sebagai penerima vaksin COVID-19 namun enggan disuntik atau gagal hadir untuk menerima vaksin sedang dikenal pasti.

Situasi itu kemudian, akan dianalisis Pasukan Petugas Khas COVID-19 Kementerian Kesihatan bagi mencari punca kejadian.

Menurut Timbalan Menteri Kesihatan I, Datuk Dr Noor Azmi Ghazali, sekiranya situasi itu tidak dbendung, usaha untuk mencapai imuniti kelompok dikhuatiri gagal.


Hampir 400,000 majoritinya petugas barisan hadapan telah divaksin COVID-19

PUTRAJAYA, 20 Mac - Hampir 400,000 individu yang majoritinya petugas barisan hadapan telah menerima vaksin COVID-19.

Angka itu menjadikan sasaran setengah juta penerima untuk fasa pertama hampir tercapai.

Menerusi ciapan di Twitter, Menteri Kesihatan, Datuk Seri Dr Adham Baba memaklumkan 399,525 dos vaksin sudah diagihkan.

395,006 daripadanya adalah dos pertama dan 4,519 dos kedua.

Jumlah itu berjaya dicapai dalam tempoh 24 hari sejak vaksin COVID-19 mula diagih 24 Februari lalu.

Secara purata, 16,646 vaksin diberikan sehari.


Kompaun ingkar SOP PKP, jalan terakhir didik pihak yang degil

KOTA BHARU, 20 Mac - Tindakan kompaun adalah jalan terakhir ke atas individu degil yang melanggar Prosedur Operasi Standard (SOP) mengikut Akta Pencegahan Dan Kawalan Penyakit Berjangkit 1988 (Pindaan 2021).  Menurut Menteri di Jabatan Perdana Menteri, Datuk Seri Takiyuddin Hassan, arahan kerajaan kepada pasukan penguatkuasa adalah mengutamakan budi bicara sebelum mengeluarkan kompaun.

Ordinan Darurat menetapkan kadar kompaun pelanggaran SOP ialah sehingga RM10,000 untuk individu serta maksimum RM50,000 bagi syarikat. Undang-undang itu turut memberi ruang kepada rayuan dan diskaun kompaun mengikut tempoh ditetapkan.


Masyarakat semakin patuh SOP PKP

KUALA LUMPUR, 20 Mac - Kesedaran mengenai pematuhan Prosedur Operasi Standard (SOP) Perintah Kawalan Pergerakan (PKP) semakin meningkat.

Semalam, hanya enam individu ditahan kerana ingkar SOP.

Menurut Menteri Kanan Pertahanan, Datuk Seri Ismail Sabri Yaakob, empat daripada mereka didapati tidak memakai pelitup muka.

Dua lagi melibatkan premis yang gagal menyediakan rekod butiran diri.

Menerusi Ops Benteng pula, 49 Pendatang Asing Tanpa Izin (PATI) dicekup.

Sebuah kenderaan darat dan sebuah bot dirampas.


Empat kluster baharu dikesan

PUTRAJAYA, 20 Mac - Empat lagi kluster baharu COVID-19 dikesan masing-masing dua melibatkan tempat kerja dan komuniti.

Ketua Pengarah Kesihatan, Tan Sri Dr Noor Hisham Abdullah memaklumkan, kluster tersebut dikesan di Pulau Pinang, Johor, Sarawak dan Perak.

Kluster Teluk Air tawar di Pulau Pinang melibatkan sebuah pusat pendidikan mencatatkan 33 kes positif.

Manakala di Johor, Kluster Perindustrian Pekan Nanas yang dikesan hasil saringan bersasar pekerja sebuah kilang mencatatkan 39 kes positif.

Kluster Tanjung Genting pula melibatkan daerah Meradong di Sarawak, hasil saringan individu bergejala yang mencatatkan 22 kes positif.

Kluster Pulau Pisang pula dikesan di Perak, hasil saringan individu bergejala dengan mencatatkan 15 kes positif.


Jumlah kes aktif kembali meningkat

PUTRAJAYA, 20 Mac - Jumlah kes aktif dalam negara meningkat sedikit selepas kes jangkitan baharu, 1,671 yang direkodkan hari ini melebihi kes sembuh yang mencatat, 1,585.

Manakala empat lagi korban menjadikan keseluruhan 1,229 kes kematian setakat ini.

Sementara itu, empat kluster baharu dikesan berbanding 10 kluster yang diisytihar tamat.

Ini menjadikan kluster aktif dalam negara berkurangan kepada 421.


Sains Kesihatan: Malaysia perlukan modal insan berkaliber untuk bersaing di peringkat global

PUTRAJAYA, 20 Mac - Negara memerlukan modal insan berkaliber, memiliki nilai intelek dan berfikiran kritis untuk bersaing di peringkat global dalam bidang sains kesihatan seiring arus pemodenan yang pantas.

Menteri Kesihatan, Datuk Seri Dr. Adham Baba berkata, ia juga sejajar situasi pandemik COVID-19 yang mendorong pelajar institusi pengajian tinggi mengaplikasi penggunaan teknologi digital melalui pembudayaan norma baharu.

Aktiviti harian yang terbatas apabila Perintah Kawalan Pergerakan dikuatkuasakan 18 Mac tahun lalu menyebabkan aspek kesihatan dan keselamatan rakyat menjadi fokus utama fakulti sains kesihatan.

Justeru, Datuk Seri Dr. Adham mahu mahasiswa bertindak demi manfaat rakyat dalam menjayakan agenda nasional termasuk Pelan Imunisasi COVID-19 Kebangsaan untuk mencapai imuniti kelompok.

Ia juga bagi merealisasikan Agenda Nasional Malaysia Sihat agar rakyat terus sihat dengan amalan penjagaan kesihatan berpandukan aktiviti promosi dan pendidikan kesihatan.

Beliau berkata demikian dalam ucapan perasmian Konvensyen Mahasiswa Sains Kesihatan Se-Malaysia (KOMSIS) yang diadakan secara dalam talian.

KOMSIS anjuran Fakulti Sains Kesihatan (FSK), Universiti Kebangsaan Malaysia (UKM) menjadi medan perkongsian ilmu antara mahasiswa sains kesihatan seluruh Malaysia.


Bidang pertanian di Kolej Vokasional akan ditambah baik

TELUK INTAN, 20 Mac - Kementerian Pendidikan akan berusaha memperkasa program pertanian di Kolej Vokasional (KV) termasuk memastikan pendedahan dan kesedaran tinggi dalam kalangan ibu bapa berkenaan manfaat bidang itu.

Menurut Menteri Kanan Pendidikan, Datuk Dr. Radzi Jidin, ketika ini lebih 2,000 pelajar sedang mengikuti program pertanian di lima Kolej Vokasional iaitu di Kelantan, Negeri Sembilan, Perak, Pahang dan Sabah.

Memandangkan penyertaan pelajar dalam bidang pertanian di Kolej Vokasional masih rendah, fokus utama pengajian sedang diteliti untuk ditambah baik.

Tahun ini sebuah lagi KV seumpamanya akan dibuka di Pagoh, Johor.

Beliau menyatakan semasa mengadakan lawatan kerja di Kolej Vokasional Pertanian, Teluk Intan, Perak.


Subsidi pembelian telefon dan MyBAIKHATI bantu keluarga B40 miliki alat peranti

PUTRAJAYA, 20 Mac - Dua inisiatif Kementerian Komunikasi dan Multimedia (KKMM) iaitu penambahan subsidi pembelian telefon dan MyBAIKHATI di bawah Program Strategik Memperkasa Rakyat dan Ekonomi (PEMERKASA) akan membantu keluarga B40 memiliki alat peranti.

Di bawah Program PEMERKASA, kerajaan akan menambah subsidi pembelian telefon daripada RM180 kepada RM300 untuk kategori keluarga.

Menteri Komunikasi dan Multimedia Datuk Saifuddin Abdullah dalam satu kenyataan berkata usaha ini membolehkan mereka untuk belajar, bekerja serta berniaga dalam talian dan meneruskan kelangsungan hidup dalam suasana norma baharu.

Subsidi itu akan disalurkan kepada penerima Bantuan Prihatin Rakyat (BPR) yang layak terutamanya keluarga yang mempunyai anak bersekolah.

Selain itu, pilihan alternatif iaitu pelan rebat data juga akan diperkenalkan bagi keluarga dan individu pada harga RM15 sebulan untuk tempoh 12 bulan.

Beliau berkata program subsidi bernilai RM2 bilion itu bakal dilaksanakan pada awal Mei.

Program MyBAIKHATI yang telah bermula 18 Mac merupakan kempen 'crowdsourcing' untuk mengumpul dan membaik pulih alat peranti terpakai bagi kegunaan anak-anak keluarga kumpulan B40.

MyBAIKHATI melibatkan enam syarikat telekomunikasi iaitu Celcom Axiata Bhd, Digi Telecommunications, Maxis, U Mobile, Telekom Malaysia dan TIME dotCom.

Datuk Saifuddin turut mengalu-alukan syarikat telekomunikasi untuk mempergiatkan lagi penambahan kuota data selain menawarkan pakej internet mampu milik kepada semua lapisan masyarakat agar tiada yang ketinggalan dalam transformasi negara ke arah pendigitalan dan Revolusi Industri 4.0.


Cadangan pengambilan pekerja asing perlu diperhalusi

KUALA LUMPUR, 20 Mac - Kerajaan tidak boleh mengambil pendekatan terlalu terbuka dalam pengambilan tenaga kerja warga asing.

Tegas Menteri Sumber Manusia, Datuk Seri M.Saravanan fokus kerajaan ketika ini menyediakan peluang pekerjaan kepada warga tempatan khususnya dalam tempoh negara masih bergelut dengan impak penularan COVID-19.

Dasar pembekuan pengambilan tenaga kerja asing dan penutupan pintu sempadan negara masih diteruskan.

Justeru kajian terperinci mengenai pengambilan pekerja import untuk beberapa sektor perlu dibuat terlebih dahulu.

Datuk Seri Saravanan merujuk kepada permohonan beberapa pihak yang mahu mendapatkan tenaga pekerja asing susulan keperluan mendesak di sektor perladangan.

Beliau berkata demikian selepas menyertai Operasi Anti Pemerdagangan Orang dan Penyeludupan Migran di ibu negara.


Harga siling petrol, diesel lindung pengguna daripada kesan kenaikan harga minyak dunia

PUTRAJAYA, 20 Mac - Keputusan kerajaan menetapkan harga siling petrol dan diesel bertujuan melindungi pengguna daripada kesan kenaikan harga minyak ketara apabila harga sebenar di pasaran global meningkat.

Menurut Menteri Kewangan, Tengku Datuk Seri Zafrul Abdul Aziz, kerajaan akan menampung perbezaan harga pasaran sebenar dengan harga runcit yang ditetapkan secara mingguan melalui peruntukan subsidi.

Beliau menyatakannya menerusi laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-45.

Agenda keterangkuman dalam Program Strategik Memperkasa Rakyat Dan Ekonomi (PEMERKASA) turut meliputi langkah penerusan subsidi termasuk minyak bagi meringankan kos sara hidup rakyat.

Tindakan awal itu diambil selepas kerajaan mendengar kebimbangan rakyat mengenai kemungkinan peningkatan harga barang susulan kenaikan harga minyak dunia.

Malah, harga bahan api ketika ini lebih rendah berbanding had harga yang telah dilaksanakan kerajaan terdahulu pada tahun 2019.

Kerajaan terus komited untuk memantau kesan perubahan harga minyak dunia serta mengambil langkah bersesuaian bagi mengimbangi tanggungan subsidi kerajaan dengan keperluan rakyat.


PKPD di Kampung Serumah, Siburan ditamatkan esok

KUALA LUMPUR, 19 Mac - Perintah Kawalan Pergerakan Diperketatkan (PKPD) di Kampung Serumah, Siburan, Bahagian Serian, Sarawak akan ditamatkan esok seperti dijadualkan.

Menteri Kanan Pertahanan, Datuk Seri Ismail Sabri Yaakob berkata, keputusan dibuat setelah mengambil kira penilaian risiko COVID-19 oleh pelbagai agensi dalam Jawatankuasa Teknikal Perintah Kawalan Pergerakan.

Kementerian Kesihatan (KKM) mengesahkan terdapat penurunan kes dan kluster adalah terkawal serta tiada lagi sampel saringan yang sedang menunggu keputusan.

Sehingga kini, KKM telah melaksanakan 462 ujian saringan dan daripada jumlah itu, secara kumulatif sebanyak 27 kes telah direkodkan. Sementara itu, seramai 52 individu ditahan semalam atas kesalahan ingkar Prosedur Operasi Standard (SOP) Perintah Kawalan Pergerakan (PKP).

Daripada jumlah itu, 36 dikompaun manakala 16 lagi direman.


Ujian saringan COVID-19 pekerja asing terus dipergiat

KUALA LUMPUR, 19 Mac - Seramai 22 daripada 3,252 pekerja asing yang menjalani saringan semalam didapati positif COVID-19.

Menurut Menteri Kanan Pertahanan, Datuk Seri Ismail Sabri Yaakob, ia menjadikan jumlah pekerja asing yang positif wabak sehingga kini adalah seramai 9,935 orang.

Sebanyak 1,534 klinik terlibat dengan program saringan pekerja asing setakat ini.

Secara kumulatifnya, Kementerian Sumber Manusia memaklumkan seramai 634,082 pekerja asing menjalani ujian saringan COVID-19 membabitkan 32,809 majikan.

Ujian saringan COVID-19 diwajibkan kepada semua pekerja warga asing mulai 1 Februari lalu.


12 kluster baharu dikenal pasti

PUTRAJAYA, 19 Mac - 12 kluster baharu COVID-19 dikenal pasti hari ini.

10 daripadanya berkaitan tempat kerja dan dua melibatkan pusat tahanan.

Empat kluster di tempat kerja dikenal pasti di Johor ialah Kluster Sungai Berumbung, Kluster Lorong Usaha Utama, Kluster Jalan Dahlia 22 dan Kluster Jalan Industri Sofa.

Kuala Lumpur pula mencatatkan tiga kluster tempat kerja iaitu Kluster Jalan Besar Kepong, Kluster Jalan Daun dan Kluster Lorong Nibong.

Selangor turut mencatatkan tiga kluster tempat kerja iaitu Kluster Tapak Bina Persiaran Cybersouth, Kluster Persiaran Hemisfera dan Kluster Bandar Baru.

Sementara itu, dua kluster pusat tahanan dikenal pasti di Pulau Pinang iaitu Kluster DTI Juru dan di Kuala Lumpur iaitu Kluster DTI Jalan Duta.

Secara keseluruhan, terdapat 427 kluster yang masih aktif dan 13 kluster lagi telah diisytihar tamat.


Kes harian baharu di bawah 2,000 untuk dua minggu berturut-turut

PUTRAJAYA, 19 Mac - Jumlah kes sembuh hari ini, 1,996, terus mengatasi kes baharu, 1,576.

Bermakna sudah dua minggu, kes baharu di bawah 2,000 dicatatkan.

Kali terakhir jumlah kes baharu mencatat lebih 2,000 kes adalah pada 5 Mac dengan 2,154 kes.

Jumlah kes aktif pula, terus berkurangan kepada 14,360.

Dua kematian turut dilaporkan menjadikan jumlah kumulatif kes kematian 1,225.


AKSEM diletakkan bawah PDRM

IPOH,19 Mac - Agensi Kawalan Sempadan Malaysia (AKSEM) akan diletakkan bawah tanggungjawab Jabatan Keselamatan Dalam Negeri dan Ketenteraman Awam Polis Diraja Malaysia (PDRM) bagi membolehkan segala urusan berkaitan kawalan keselamatan di sempadan negara dapat diperkemaskan.

Menurut Menteri Dalam Negeri, Datuk Seri Hamzah Zainuddin, langkah itu juga dapat mengurangkan isu pencerobohan di sempadan negara.

Jelasnya perkara itu sudah diluluskan kabinet.

Justeru, penstrukturan semula sedang dilakukan PDRM termasuk penyusunan anggota dan tugasan serta memaksimumkan penggunaan teknologi baharu mengikut kesesuaian.  AKSEM ditubuhkan pada 2016, dipertanggungjawabkan untuk mengawal keselamatan di sempadan membabitkan kerjasama lebih 16 agensi kerajaan.


Kakitangan kedutaan Korea Utara diarah tinggalkan Malaysia

KUALA LUMPUR, 19 Mac - Kesemua kakitangan diplomatik Korea Utara dan tanggungan mereka di Kedutaan Kuala Lumpur perlu meninggalkan Malaysia dalam tempoh 48 jam, bermula hari ini.

Keputusan itu dibuat susulan pengumuman Pyongyang memutuskan hubungan diplomatik dengan Malaysia seperti dilaporkan awal hari ini.

Wisma Putra dalam satu kenyataan menyifatkan langkah itu satu tindakan tidak wajar, tidak membina dan tidak menghormati hubungan baik sesama masyarakat antarabangsa.

Justeru Malaysia berhak melindungi hak dan kedaulatannya sebagai tindak balas terhadap keputusan tersebut.

Susulan keputusan itu juga, Malaysia terpaksa akur dengan keputusan Korea Utara untuk menutup Kedutaan Malaysia di Pyongyang, operasinya telah ditangguhkan sejak 2017.

Awal hari ini, media melaporkan, Pyongyang mengumumkan akan memutuskan hubungan diplomatik dengan Malaysia.

Ini selepas mahkamah pada awal bulan ini memutuskan seorang ahli perniagaan dari Korea Utara dikenali sebagai Mun Chol Myong diekstradisi ke Amerika Syarikat atas tuduhan pengubahan wang haram dan pertuduhan konspirasi.


SOP kemasukan pelajar ke kampus lancar -  Datuk Seri Dr Noraini

BATU PAHAT, 19 Mac - Kementerian Pengajian Tinggi berpuas hati dengan pelaksanaan prosedur operasi standard (SOP) kemasukan semula pelajar ke kampus di Institut-institut Pengajian Tinggi.  Menterinya, Datuk Seri Dr Noraini Ahmad berkata, semua SOP ditetapkan dilaksanakan dengan teratur.

Setakat ini, 44,000 daripada keseluruhan 1.3 juta pelajar berada dalam kampus, manakala 4,800 pelajar lagi di luar kampus.  Kemasukan semua pelajar akan dibuat secara berperingkat.

Beliau ditemui pemberita selepas Program Malaysia Prihatin di Batu Pahat.

Dalam perkembangan lain, Majlis Perundingan Pelajar Kebangsaan (MPKK) akan melancarkan Kad Prihatin Siswa, yang berfungsi sebagai e-dompet, kad matrik serta kad debit yang telah dipersetujui semua 20 universiti awam.

Semua bantuan kerajaan turut akan disalurkan melalui kad tersebut. Selain itu, Yayasan Kebajikan Mahasiswa juga akan dilancarkan untuk berbincang mengenai program dan aktiviti berbentuk keprihatinan kepada siswa.


SKMM pastikan capaian internet terbaik di pusat vaksin

KUANTAN, 19 Mac - Suruhanjaya Komunikasi dan Multimedia Malaysia (SKMM) akan memastikan liputan rangkaian internet di pusat-pusat vaksinasi bagi fasa ketiga dan keempat di seluruh negara terutama di Sabah dan Sarawak berada dalam keadaan baik.

Menteri Komunikasi dan Multimedia, Datuk Saifuddin Abdullah berkata, pemberian vaksin bagi fasa pertama dan kedua tiada masalah kerana dilakukan di hospital dan klinik kesihatan yang memiliki capaian internet yang baik.

Bagaimanapun bagi fasa selepas ini, hospital dan klinik kesihatan tidak dapat menampung kapasiti yang ramai kerana pusat tersebut turut memberi keutamaan kepada perkhidmatan kesihatan lain.

Justeru, pusat vaksin akan diperluaskan ke tempat-tempat awam termasuk stadium, dewan orang ramai dan pusat pendidikan.  Disebabkan itu katanya, capaian internet di pusat vaksin perlu berada dalam keadaan baik agar tidak mengganggu proses pemberian vaksin. Beliau berkata demikian kepada pemberita selepas membuat lawatan kerja ke Klinik Kesihatan Indera Mahkota, Kuantan.


Agong berkenan kurnia surat cara pelantikan empat Hakim Mahkamah Rayuan

KUALA LUMPUR, 19 Mac - Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan mengurniakan surat cara pelantikan kepada empat Hakim Mahkamah Rayuan pada majlis yang berlangsung di Istana Negara.

Empat hakim berkenaan ialah hakim-hakim Mahkamah Tinggi iaitu Datuk Ghazali Cha, Datuk Seri Mariana Yahya, Datuk See Mee Chun dan Datuk Hashim Hamzah. Datuk Ghazali sebelum ini merupakan Hakim Mahkamah Tinggi sejak 2007 sementara Datuk Seri Mariana Hakim Mahkamah Tinggi sejak 2010.  Manakala Datuk See Dan Datuk Hashim sebelum ini merupakan Hakim Mahkamah Tinggi sejak 2014. Istiadat berkenaan turut dihadiri Ketua Hakim Negara Tun Tengku Maimun Tuan Mat, Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, Presiden Mahkamah Rayuan Tan Sri Rohana Yusuf. Turut hadir, Hakim Besar Malaya Tan Sri Azahar Mohamed serta Hakim Besar Sabah dan Sarawak Datuk Abang Iskandar Abang Hashim.


KDN tunggu laporan penuh dakwaan wujud kartel dalam PDRM

IPOH, 19 Mac - Kementerian Dalam Negeri (KDN) sedang menunggu laporan penuh daripada Ketua Polis Negara (KPN), Tan Sri Abdul Hamid Bador berkaitan dakwaan kartel dalam Polis Diraja Malaysia (PDRM).  Menterinya, Datuk Seri Hamzah Zainudin berkata arahan itu dikeluarkan beliau agar isu tersebut dapat diperjelaskan kepada rakyat sekali gus mengelakkan pandangan negatif terhadap agensi itu.

Beliau berkata demikian dalam sidang media selepas Program Malaysia Prihatin KDN di Ipoh, Perak. Terdahulu, Ketua Polis Negara menerusi satu program bual bicara menjelaskan, terdapat gerakan dalam PDRM yang mendalangi kartel dengan hasrat mendominasi pasukan keselamatan negara demi kepentingan mereka.  Gerakan yang didakwa dalam kalangan pegawai muda PDRM itu juga dikatakan bercita-cita untuk menjatuhkan beliau.


4 Bot nelayan haram dilucut hak, ditenggelamkan Maritim Malaysia

KUALA NERUS, 19 Mac - 4 buah bot nelayan haram yang dilucut hak ditenggelamkan oleh Agensi Penguatkuasaan Maritim Malaysia (Maritim Terengganu).

Ia untuk dijadikan tukun tiruan di kawasan perairan Kuala Nerus.

Pelaksanaan pelupusan pertama tahun ini adalah hasil Op Naga Barat dan Op Iman sepanjang tahun 2018 dan 2019.

Baki 43 bot lagi akan ditenggelamkan di perairan sekitar negeri ini.  Pengarah Maritim Terengganu, Kepten Maritim Muhammad Suffi Mohd Ramli berkata, tindakan itu juga simbolik kepada ketegasan APMM dalam mengekang pencerobohan nelayan asing di perairan negara.  Secara tidak langsung ia dapat mengalakkan biodiversiti marin.

Pada tahun lalu sebanyak 99 buah bot nelayan haram bernilai RM150,000 juta sudah ditenggelamkan.


Kebakaran Pasar Dato' Keramat: Peniaga mahu pembangunan semula disegerakan

KUALA LUMPUR, 19 Mac - Peniaga dan penjaja di Pasar Dato Keramat meminta bantuan agar pembangunan semula kedai mereka yang terbakar disegerakan.

Ia susulan kebakaran lebih 40 deretan kedai yang berlaku di pasar itu pada Rabu lalu.

Pengerusi Persatuan Penjaja-Penjaja dan Peniaga Peniaga Kecil Melayu Wilayah Persekutuan Mohamed Tarmizi Mohamed Akil menjelaskan, desakan itu ekoran peluang untuk berniaga menjelang bulan ramadan yang tiba tidak lama lagi.

Sementara itu, tragedi tersebut turut mendapat perhatian Menteri Wilayah Persekutuan Tan Sri Annuar Musa dan Menteri Pembangunan Wanita, Keluarga dan Masyarakat Datuk Seri Rina Mohd Harun.


Tiga loji air baharu di Terengganu, penuhi keperluan pengguna menjelang Aidilfitri

KUALA TERENGGANU, 19 Mac - Tiga loji air baharu di Terengganu dijangka dapat memenuhi keperluan penduduk menjelang perayaan Aidilfitri nanti.  Kapasiti pengeluaran air di Loji Air Pulau Bahagia, Losong dan Bukit Berapit, berjumlah 100 juta literpadu (MLD) sehari itu akan memberi manfaat kepada kira kira 100,000 akaun pengguna sekitar Kuala Terengganu dan Kuala Nerus.

Projek bernilai RM1.3 billion itu, dapat mengatasi gangguan bekalan air yang sering berlaku.

Loji Air Pulau Bahagia yang sudah iap mampu menyalurkan 20 MLD bagi 20,000 akaun pengguna.

Kerja-kerja menaik taraf loji air sedia ada iaitu Kepong 1, Kepong 2 dan Losong Ogos depan.


1 April: Kehadiran penonton di stadium dibenar dengan SOP ketat

KUALA LUMPUR, 19 Mac - Bermula 1 April ini, kehadiran penonton di stadium bagi perlawanan bola sepak Liga Malaysia di kawasan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan dengan syarat yang ketat.

Menurut Menteri Kanan Pertahanan, Datuk Seri Ismail Sabri Yaakob, jumlah kapasiti penonton tertakluk kepada status PKP stadium yang menjadi lokasi perlawanan untuk Liga M.

Bagi kawasan PKPB, jumlah kapasiti penonton adalah 10% atau 2,000 orang dengan kawalan penyeliaan sepanjang masa, dan bagi kawasan PKPP, jumlah kapasiti penonton adalah sebanyak 25% atau 78,000 orang dengan kawalan penyeliaan sepanjang masa.

Kesemua kebenaran ini akan mula berkuatkuasa pada 1 April 2021 dengan dua perlawanan bola sepak dalam Liga Malaysia (MFL) dibenarkan dengan kehadiran penontin sebagai percubaan.

Datuk Seri Ismail turut memaklumkan, penjualan tiket hanya dibenarkan secara dalam talian.

Selain itu, pihak stadium juga perlu memantau pematuhan SOP semasa pergerakan keluar dan masuk penonton di stadium.


Program Peduli Is’ad Al-Usrah beri manfaat 1,000 keluarga asnaf di 10 masjid

PASIR PUTEH, 19 Mac - Program Peduli Is’ad Al-Usrah yang dilaksanakan oleh YADIM setakat ini telah memberi manfaat kepada seramai 500 hingga 1,000 keluarga asnaf di 10 buah masjid seluruh negara.

Ketua Pegawai Eksekutif YADIM, Tuan Kamarul Arief Tuan Soh menjelaskan, Program lebih menfokuskan kepada kerja gotong royong oleh sukarelawan yang mampu menjimatkan kos.

Beliau menghadiri program berkenaan bersama 50 Asnaf di Masjid Tengku Abdul Halim, Selising, Pasir Puteh, Kelantan. Sejumlah RM150,000 disumbang bagi menaik taraf dan membaik pulih masjid tersebut.


KPDNHEP lancarkan aplikasi Chatbot Sara, urus aduan pengguna secara digital

PUTRAJAYA, 19 Mac - Kementerian Perdagangan Dalam Negeri dan Hal Ehwal Pengguna, KPDNHEP melancarkan perisian aplikasi chatbot Sara, inisiatif pendigitalan bagi menguruskan pertanyaan dan aduan pengguna.

Menterinya, Datuk Seri Alexander Nanta Linggi berkata aplikasi berkenaan dilancarkan bersama Pelan Strategik KPDNHEP 2021-2025 sempena setahun Kerajaan Malaysia Prihatin.

Pelan berkenaan mengandungi 5 teras strategik, 17 strategi, 39 inisiatif dan 115 pelan tindakan untuk dilaksanakan.

Aduan pengguna mengenai transaksi dalam talian merupakan 10 kategori aduan tertinggi diterima KPDNHEP tahun lalu melibatkan 35% atau kira-kira 11,000 aduan.

98.5% daripadanya berjaya diselesaikan manakala bakinya masih dalam siasatan.


Usia minimum mengundi, perlu diperhalusi untuk elak manipulasi

KUALA LUMPUR, 19 Mac - Usia minimum mengundi rakyat Malaysia yang diturunkan kepada 18 tahun berbanding 21 sebelum ini, harus dilihat lebih holistik sebelum sebarang ketetapan diumumkan pada peringkat pelaksanaan.

Ia bagi mengelak manipulasi serta pengaruh sentimen yang dilihat cenderung merosakkan sistem sedia ada jika tidak dikawal dan diselia dengan lebih berhemah.

Yang Di Pertua Dewan Negara, Tan Sri Dr Rais Yatim menjelaskan, meskipun pindaan Artikel 47 dan Artikel 119 Perlembagaan Persekutuan telah diluluskan oleh Parlimen, pihak terlibat perlu diberi peluang bagi menyediakan sistem yang lebih jelas sebelum ia diimplimentasi.

Tambahnya, tempoh masa dua tahun tidak dapat membuktikan pindaan tersebut dapat diterima pakai oleh Suruhanjaya Pilihan Raya (SPR).

Selain itu beliau juga berpandangan pindaan baharu itu merupakan suatu hsarat yang begitu cepat.

Tan Sri Dr Rais menyatakannya ketika diminta mengulas komen Ahli Parlimen Muar, Syed Saddiq Syed Abdul Rahman berkaitan perkara tersebut.

Beliau ditemui ketika merasmikan pameran OHSEM 2021 Art Market Malaysia di ibu negara semalam.


Atasi masalah kekurangan bahan mentah

KUALA LUMPUR, 19 Mac - Persatuan Pekilang Panel Malaysia (MPMA) dan Angkatan Koperasi Kebangsaan Malaysia Berhad (ANGKASA) memeterai memorandum persefahaman (MoU) bagi melaksanakan Program Pembangunan Perladangan Hutan Komuniti Koperasi penanaman pokok spesis kayu putih atau Eucalyptus.

Majlis menandatangani MoU disaksikan Menteri Perusahaan Perladangan dan Komoditi, Datuk Dr Mohd Khairuddin Aman Razali.

ANGKASA diwakili Presidennya, Datuk Abdul Fattah Abdullah, manakala Persatuan Pekilang Panel Malaysia, MPMA, diwakili Datuk Wira Sheikh Othman Rahman.

MOU memfokuskan usaha penyelesaian bagi mengatasi masalah kekurangan bahan mentah khususnya kayu-kayan daripada sumber perhutanan yang berpotensi menjejaskan sektor perkayuan.


KESTA, MITI berusaha tingkatkan kualiti dan nilai produk pelancongan

LUMUT, 19 Mac - Kementerian Tenaga dan Sumber Asli (KESTA) akan bekerjasama dengan Kementerian Perdagangan Antarabangsa dan Industri (MITI) bagi meningkatkan kualiti dan nilai estetika produk pelancongan serta rekreasi di negara ini.  Menterinya, Datuk Seri Dr Shamsul Anuar Nasarah berkata menerusi usaha tersebut, manfaat pulangan pendapatan akan diperoleh pihak pengendali selain mewujudkan industri hiliran kepada penduduk setempat.

Berikutan itu pihaknya juga akan bekerjasama dengan pelbagai pihak seperti Malaysia Book of Records (MBOR) bagi meningkatkan standard, kualiti serta pensijilan produk.

Beliau ditemui pada Program Pemeliharaan dan Pemuliharaan Taman Paya Bakau Bandar Lumut di Manjung, Perak.  Insiatif itu diambil Majlis Perbandaran Manjung (MPM) sebagai menyahut saranan kerajaan menanam 100 juta pokok dalam tempoh lima tahun bagi menjamin kelestarian alam sekitar di Malaysia. Sejak pelaksanaan program penanaman pokok bakau dan spesies-spesies di pesisiran pantai pada tahun 2005 sehingga 2020, sebanyak 6.9 juta pokok telah ditanam.  Daripada jumlah tersebut, sebanyak 1.2 juta pokok telah ditanam di negeri Perak.


KPLB sedia jalin kerjasama dengan MOTAC pulihkan sektor pelancongan luar bandar

KOTA TINGGI, 19 Mac - Kementerian Pembangunan Luar Bandar (KPLB) sedia menjalin kerjasama dengan Kementerian Pelancongan, Seni dan Budaya (MOTAC) bagi meningkatkan promosi pelancongan luar bandar.  Kesediaan itu dizahirkan agar sektor pelancongan luar bandar yang terkesan sepanjang tempoh Perintah Kawalan Pergerakan (PKP) dapat dipulihkan.

Timbalan Menteri KPLB, Datuk Seri Abdul Rahman Mohamad berkata, produk eko-pelancongan dibawah kendalian KPLB seperti yang terdapat di kawasan Lembaga Kemajuan Johor Tenggara (KEJORA) perlu dipromosikan bagi menarik kehadiran pelancong.

Beliau berkata demikian selepas mengadakan Lawatan Kerja ke Parlimen Pengerang, Kota Tinggi, Johor.


Kalimah Allah: JAKIM ambil tindakan selanjutnya

KUALA LUMPUR, 19 Mac - Jabatan Kemajuan Islam Malaysia (JAKIM) dan agensi agama Islam yang lain akan mengambil tindakan selanjutnya berhubung isu penggunaan kalimah Allah selepas mendapat perkenan Majlis Raja-Raja.

Jelas Menteri di Jabatan Perdana (Hal Ehwal Agama), Datuk Seri Dr Zulkifli Mohamad Al-Bakri, laporan hasil perbincangan antara mufti dan pakar undang-undang seluruh negara berhubung isu tersebut telah diserahkan kepada Penyimpan Mohor Besar Raja-Raja.

Beliau menyatakan demikian selepas program perhimpunan agensi-agensi agama dibawah Menteri di Jabatan Perdana Menteri sempena setahun pentadbiran Menteri dan Timbalan Menteri Agama di Masjid Negara.


Kedai runcit jadikan tandas kotor lokasi sembelih ayam

BUKIT MERTAJAM, 19 Mac - Perbuatan peniaga kedai runcit di Taman Perwira Bukit Mertajam terbongkar selepas kedainya diserbu Bahagian Keselamatan dan Kualiti Makanan, Jabatan Kesihatan Pulau Pinang.

Peniaga itu menjadikan tandas kotor sebagai tempat penyimpanan dan juga penyembelihan ayam. Tambah menjijikkan ayam yang dipercayai sudah mati beberapa hari lalu turut ditempatkan di ruang sama.

Menurut Pegawai Kesihatannya, Mohd Wazir Khalid, ia menyebabkan kedai runcit terbabit terlalu jijik dan busuk.

Selain itu juga, bahan makanan kering lain turut dibiarkan terdedah tanpa penutup yang dikhuatiri boleh menyebabkan kencing tikus.

Tambahnya lagi, perbuatan membela ayam di dalam premis amat mengejutkan dan pelbagai masalah kesihatan boleh timbul seperti penyakit.  Selain itu,kedai runcit berkenaan turut menjual produk makanan yang sudah luput tarikh serta barang import tidak mengikut standard label ditetapkan.


COVID-19: KKM kesan sembilan kluster baharu

PUTRAJAYA, 18 Mac - Sebanyak sembilan kluster baharu COVID-19 dikenal pasti hari ini.

Lima daripadanya kluster tempat kerja, selain tiga kluster komuniti, dan satu kluster pusat tahanan.

Dua kluster tempat kerja dikenal pasti di Selangor, dikenali Kluster Tapak Bina Persiaran Setia dan Tapak Bina Persiaran Sunsuria.

Johor mencatat satu kluster tempat kerja dinamakan Kluster Jalan Wawasan Sembilan.

Sabah, mencatat satu kluster tempat kerja yang dikenali sebagai kluster Melamam dan satu kluster komuniti iaitu, Kampung Padang Tembak.

Perak turut mencatatkan satu kluster tempat kerja iaitu, kluster Jalan Asuhan.

Kedah pula merekodkan satu kluster komuniti iaitu kluster Bunga Tanjung Bendahara.

Terdapat satu kluster Komuniti di Sarawak, iaitu Sungai Atap dan satu lagi kluster yang melibatkan pusat tahanan iaitu, kluster Depot Imigresen Semuja.

Secara keseluruhan, terdapat 428 kluster aktif, manakala 10 kluster lagi diisytihar tamat hari ini.


Kebenaran rentas negeri bergantung pada jumlah kes dan pematuhan SOP - Datuk Seri Ismail

KUALA LUMPUR, 18 Mac - Menteri Kanan (Keselamatan), Datuk Seri Ismail Sabri Yaakob menegaskan keputusan rentas negeri bergantung kepada penilaian Kementerian Kesihatan Malaysia (KKM).

Menteri Kanan Perrtahanan, Datuk Seri Ismail Sabri Yaakob berkata keputusan sama ada rentas negeri dibenarkan atau tidak sempena Ramadan dan Hari Raya Aidilfitri nanti, bergantung kepada jumlah kes dan pematuhan SOP oleh rakyat.

Beliau juga berkata perjalanan rentas negeri telah menjadi punca banyak kluster.

Beliau berkata dalam sidang media di Putrajaya hari ini.

Dalam pada itu dua lokaliti dikenakan Perintah Kawalan Pergerakan Diperketatkan (PKPD) bermula esok sehingga 1 April .

Katanya, PKPD itu melibatkan Kilang YTY dan asrama pekerja, Lekir, Setiawan, Perak.

Datuk Seri Ismail Sabri turut memaklumkan, PKPD di Sekolah Henry Gurney, Telok Mas, Melaka dilanjutkan sehingga 2 April.

Ia susulan berlakunya peningkatan kes dalam kalangan penghuni sekolah dan terdapat 171 baki sampel ujian saringan sedang menunggu keputusan.


Petugas barisan hadapan terima pengiktirafan UIAM

KUALA LUMPUR, 18 Mac - Pengorbanan petugas barisan hadapan Kementerian Kesihatan (KKM) dalam mendepani penularan COVID-19 mendapat pengiktirafan Universiti Islam Antarabangsa Malaysia (UIAM).

Anugerah Merit Ibn Khaldun UIAM disampaikan Raja Permaisuri Agong, Tunku Azizah Aminah Maimunah Iskandariah yang juga ketua perlembagaan UIAM kepada Ketua Pengarah Kesihatan,Tan Seri Dr.Noor Hisham Abdullah.

Anugerah yang diperkenal pada tahun 2018 itu bertujuan untuk mengiktiraf organisasi yang menerajui serta menyumbang kepakaran kepada masyarakat.

Tuanku Azizah dalam titah baginda menzahirkan penghargaan dan terima kasih kepada petugas barisan hadapan atas pengorbanan dan kerja keras yang diberikan dalam usaha memutuskan rantaian COVID-19 yang melanda negara sejak tahun lalu.

Tuanku Azizah turut diberi penerangan mengenai beberapa koleksi barangan bersejarah dan karya seni pihak UIAM.

Turut mengiringi baginda Menteri Pengajian Tinggi, Datuk Seri Dr. Noraini Ahmad serta Presiden UIAM,Datuk Dr.Mohd Daud Bakar.


Komplot sulit cuba jatuhkan Ketua Polis Negara

JOHOR BAHRU, 18 Mac - Tan Sri Abdul Hamid Bador mendedahkan satu komplot dalaman cuba menjatuhkan imejnya sebagai Ketua Polis Negara (KPN), seterusnya mahu menguasai kepimpinan tertinggi pasukan keselamatan itu.

Jelasnya, komplot yang dikesan sejak tahun lalu itu, perlu didedahkan kepada umum sebelum menjadi "barah" selain memberi kesedaran kepada kira–kira 130,000 warga Polis Diraja Malaysia (PDRM) untuk bekerja sebagai satu pasukan.

Beliau menyifatkan tindakan itu berbahaya dan berpotensi melumpuhkan keutuhan PDRM.

Komplot itu juga turut dipengaruhi individu yang mempunyai rekod tidak baik. Beliau mendedahkan perkara itu dalam sidang media selepas mengadakan lawatan rasmi pertama ke IPK Johor.


KDN akan bincang isu kalimah Allah dengan ilmuan Islam,Kristian

PUTRAJAYA, 18 Mac - Kementerian Dalam Negeri (KDN) akan mengadakan perbincangan bersama ilmuwan Islam dan Kristian bagi menyelesaikan isu penggunaan kalimah Allah dalam penerbitan pendidikan agama Kristian.

Turut dibincangkan adalah penggunaan perkataan Kaabah, Baitullah dan solat.

Menterinyanya, Datuk Seri Hamzah Zainudin berkata, pertemuan secara berperingkat dijangka selesai dua minggu lagi.

Datuk Seri Hamzah memaklumkannya pada sidang media selepas melancarkan Bas Mobile Jabatan Pendaftaran Negara di Putrajaya.

Mengulas rayuan difailkan kerajaan terhadap keputusan Mahkamah Tinggi, ia prosedur biasa dan dibuat mengikut lunas undang-undang.

Keputusan membenarkan penganut kristian menggunakan empat perkataan itu dibuat Hakim Datuk Nor Bee Ariffin, pada 10 Mac lalu.

Datuk Nor Bee dalam penghakimannya, berkata penerbitan buku atau bahan keagamaan Kristian yang menggunakan empat perkataan itu hendaklah disertakan dengan penafian dan lambang salib pada kulit buku.


PEMERKASA: MyBAIKHATI kukuh daya saing negara kurang jurang digital kalangan rakyat

KUALA LUMPUR, 18 Mac - Menteri Komunikasi dan Multimedia (KKMM) Datuk Saifuddin Abdullah menyambut baik kempen MyBAIKHATI yang diumumkan Perdana Menteri, Tan Sri Muhyiddin Yassin melalui Program Strategik Memperkasa Rakyat dan Ekonomi (PEMERKASA) semalam.

Usaha Suruhanjaya Komunikasi dan Multimedia Malaysia (MCMC) bersama-sama pemain utama industri telekomunikasi dalam menggerakkan inisiatif ini akan memperkukuh daya saing negara dalam mengurangkan jurang digital di kalangan rakyat.

Menerusi satu kenyataan media, Datuk Saifuddin memaklumkan, konsep crowdsourcing ini akan melibatkan pengumpulan sumbangan alat peranti terpakai daripada syarikat perniagaan dan individu melalui cawangan-cawangan terpilih enam (6) syarikat telekomunikasi.

Antaranya Celcom Axiata Berhad, Digi Telecommunications Sdn. Bhd., Maxis Berhad, U Mobile Sdn. Bhd. Telekom Malaysia Berhad dan TIME dotCom Berhad.

Kempen kutipan, baik pulih dan edaran alat peranti terpakai ini akan berlangsung selama 12 bulan, bermula di Lembah Klang sebagai lokasi tumpuan utama sebelum diperluaskan ke seluruh negara.

Alat peranti yang berjaya dipulihkan akan disalur kepada penerima B40 yang layak di seluruh negara berdasarkan senarai yang disediakan oleh Lembaga Hasil Dalam Negeri (LHDN) di bawah Kementerian Kewangan.

Manakala alat peranti yang tidak dapat berfungsi akan dilupuskan dan dikitar semula secara selamat melalui program e-Waste.

Kempen ini juga bertujuan memupuk kesedaran setiap keluarga memerlukan alat peranti pintar agar tidak ketinggalan dalam pembelajaran, bekerja dan urusan harian dalam suasana norma baharu.

Konsep crowdsourcing alat peranti terpakai ini membawa rakyat serta sektor korporat untuk bersama-sama membantu warga senegara yang kurang berkemampuan ketika menghadapi situasi sukar.


KPDNHEP cadang perkenal lesen khas perniagaan dalam talian

PUTRAJAYA, 18 Mac - Kementerian Perdagangan Dalam Negeri dan Hal Ehwal Pengguna (KPDNHEP) bercadang memperkenalkan lesen khas perniagaan dalam talian sebagai langkah melindungi pengguna daripada menjadi mangsa penipuan jual beli di platform tersebut.

Timbalan Menterinya, Datuk Rosol Wahid berkata, menerusi lesen itu, peniaga akan tertakluk kepada syarat yang perlu dipatuhi, manakala pengguna dapat melakukan pembelian tanpa ragu-ragu tentang kesahihan dan reputasi peniaga.

Lesen khas itu akan dikuat kuasa selepas pindaan dilakukan ke atas Peraturan-Peraturan Perlindungan Pengguna (Urus Niaga Perdagangan Elektronik) 2012 di bawah Akta Perlindungan Pengguna 1999.

Datuk Rosol bercakap kepada media selepas menghadiri Majlis Anugerah Pilihan Pengguna 2020-2021, di Putrajaya.

Berdasarkan rekod KPDNHEP, jumlah aduan mengenai transaksi dalam talian pada tahun lepas menunjukkan peningkatan iaitu sebanyak 11,510 aduan, berbanding 5,414 pada tahun 2019.

Sebanyak 7,797 daripada aduan itu adalah tidak menerima barangan atau perkhidmatan yang ditawarkan.


Khairy individu pertama terima suntikan vaksin Sinovac

REMBAU, 18 Mac - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar menjadi individu pertama yang menerima suntikan vaksin COVID-19 jenis Sinovac hari ini di Hospital Rembau.

Beliau menerima suntikan vaksin tersebut di Hospital Rembau kira kira pukul 1:32 tengah hari tadi, dikendalikan Vaksinator iaitu Ketua Penyelia Jururawat Hospital Rembau, Salha Abdul Samad.

Beliau yang juga Menteri Sains, Teknologi dan Inovasi percaya kepada penilaian yang telah dibuat oleh Bahagian Regulatori Farmasi Negara (NPRA) terhadap keberkesanan vaksin tersebut.

Menurutnya, lebih 60 juta dos suntikan vaksin Sinovac telah disuntik di seluruh dunia dan perkara itu memberi keyakinan bahawa ia diterima di peringkat global.

Beliau berkata demikian dalam sidang media Program Vaksinasi COVID-19 di Hospital Rembau.

Seramai 10 lagi individu daripada kumpulan barisan hadapan di Negeri Sembilan turut menjadi antara yang terawal menerima suntikan vaksin Sinovac.

Mereka terdiri daripada anggota Jabatan Bomba dan Penyelamat Malaysia, RELA dan pengawal Hospital Rembau.

Malaysia menerima 100,000 dos vaksin COVID-19 Sinovac pada 15 Mac lalu dan bakal menerima jumlah yang sama pada 22 Mac ini.


Sultan Johor zahir dukacita isu kalimah Allah

JOHOR BAHRU, 18 Mac - Sultan Johor, Sultan Ibrahim Sultan Iskandar menzahirkan dukacita dengan isu penggunaan kalimah ALLAH oleh orang bukan Islam.

Menerusi hantaran di laman Facebook baginda bertitah, selaku Ketua Agama Islam negeri Johor, baginda menyeru Kerajaan Persekutuan meneruskan rayuan dalam prosiding berkenaan.

Baginda juga mengarahkan Majlis Agama Islam Negeri Johor mengambil tindakan yang perlu dan wajar bagi menyokong usaha rayuan ini.

Dalam perkembangan lain, Sultan Ibrahim berkenan menerima menghadap Illi Najwa Anuar Hussein Saddique di Pejabat Mados, Istana Bukit Pelangi.

Baginda turut dipersembahkan hasil siasatan JAINJ berhubung status perkahwinan kontroversi Illi Najwa dengan kapten hoki India, Manpreet Singh Pawar, tahun lalu. Hasil siasatan mendapati Illi Najwa tidak pernah keluar dari Islam dan pendaftaran perkahwinan pasangan itu di Johor Bahru juga, kini dalam proses.

Pengesahan dibuat selepas JAINJ memanggil Illi Najwa bersama ibunya serta beberapa saksi lain untuk memberi keterangan.


Pesara guru mengaku tidak bersalah mencederakan kucing

GEORGETOWN, 18 Mac - Seorang pesara guru dihadapkan ke Mahkamah Sesyen Georgetown atas pertuduhan mencederakan seekor kucing November tahun lalu.

Tertuduh, bagaimanapun mengaku tidak bersalah dan minta dibicarakan selepas pertuduhan dibacakan jurubahasa di hadapan hakim Mazdi Abdul Hamid.

Mengikut pertuduhan, Cosmos Chong Say Hun berusia 79 tahun, secara tidak munasabah membaling sebatang besi tajam sepanjang 3.5 kaki hingga mencederakan dan menyebabkan penderitaan seekor kucing betina berwarna putih tompok hitam.  Tertuduh didakwa melakukan perbuatan itu di halaman rumah bernombor 16, Lengkok Tembaga, Island Park dekat Georgetown pada jam 6.40 petang, 15 November tahun lalu.  Dia didakwa di bawah Seksyen 29 (1) (e) Akta Kebajikan Haiwan 2015 dan boleh dihukum di bawah Seksyen 29 (1) Akta sama.  Sabit kesalahan boleh didenda tidak kurang daripada RM20,000 dan tidak lebih daripada RM100,000 atau dipenjara selama tempoh tidak lebih daripada tiga tahun atau kedua-duanya.  Hakim menetapkan 19 April depan untuk sebutan semula kes.


Bazar Ramadan dan Aidilfitri di Johor, syarat beroperasi akan diumum tidak lama lagi

JOHOR, 18 Mac - Kerajaan Johor akan membuka Bazar Ramadan dan Bazaar Aidilfitri, di seluruh kawasan Pihak Berkuasa Tempatan (PBT) tahun ini.  Pengoperasian tersebut akan dilaksanakan, mengikut Prosedur Operasi Standard (SOP) Kementerian Kesihatan.

Exco Perumahan dan Kerajaan Tempatan, Ayub Jamil berkata, bazaar tersebut akan dibuka di tapak kawasan yang luas, bagi mengelakkan keadaan sesak dan sempit sepanjang tempoh beroperasi.  Kebenaran pengoperasian Bazaar tersebut dapat memastikan kelangsungan sumber rezeki kepada peniaga tapak Bazaar, sekaligus menyumbang kepada usaha memulihkan ekonomi negeri dan negara.  Pihaknya akan berbincang bersama semua PBT bagi menyelaraskan, serta menetapkan syarat-syarat operasi.  Keputusan perbincangan dijangka akan dimaklumkan kepada peniaga-peniaga Bazaar, pada minggu ketiga bulan ini.  Johor mempunyai 12,000 peniaga Bazaar Ramadhan berdaftar dengan PBT, tahun lalu, melibatkan 220 tapak Bazaar seluruh negeri.


Kluster Ladang Bukit COVID-19, berpunca daripada ketidakpatuhan SOP

TERENGGANU, 18 Mac - Kluster Ladang Bukit yang menjadi kluster baharu kes COVID-19 di Terengganu berpunca daripada ketidakpatuhan Prosedur Operasi Standard (SOP) di tempat kerja.

Menurut Pengarah Kesihatan Negeri Dr Nor Azimi Yunus, 96 dikesan positif dan melibatkan daerah Kemaman, Dungun, Marang dan Kuala Terengganu.

Malah turut melibatkan jangkitan ke atas lima murid dan seorang guru dari enam sekolah rendah.

Bercakap menerusi akaun Facebooknya, Dr. Nor Azimi berkata, sejak kluster ini didaftarkan pada 12 Mac lalu, 1,023 kontak rapat turut berjaya dikesan.

Tambahnya, kluster Ladang Bukit melibatkan jangkitan di tempat kerja di Kerteh dengan 49 daripada 161 pekerja dikesan positif COVID-19 secara serentak.

Tegasnya, penularan COVID-19 boleh dicegah sekiranya orang ramai mematuhi SOP di tempat kerja bagi mengelak kluster seperti Ladang Bukit.

Beliau turut mengingatkan orang ramai untuk mendaftar sebagai penerima vaksin secepat mungkin.


Selangor catat penerima vaksin COVID-19 tertinggi bagi dos pertama

PUTRAJAYA, 18 Mac - Seramai 367,213 individu menerima dos pertama vaksin menerusi Program Imunisasi COVID-19 Kebangsaan setakat semalam.

Menteri Kesihatan Datuk Seri Dr Adham Baba menerusi akaun twitter rasminya memaklumkan, berkata Selangor merekodkan pemberian vaksin paling tinggi, dengan 45,854 penerima.

Diikuti Perak 42,227 penerima; Sabah 36,443; Kuala Lumpur 33,500 dan Sarawak 32,665.

Seterusnya diikuti Johor, Pahang, Kedah, Pulau Pinang, Kelantan, Negeri Sembilan, Terengganu, Melaka, Perlis, Putrajaya dan Labuan.

Program imunisasi yang dilancarkan pada 24 Februari ini, menyasarkan untuk memberi imunisasi secara percuma kepada penduduk negara ini, baik rakyat tempatan mahupun warga asing.


Pasar Datuk Keramat terbakar, kaunter pusat bantuan dibuka pagi ini

KUALA LUMPUR, 18 Mac - Susulan kebakaran lebih 40 gerai di Pasar Datuk Keramat, Kuala Lumpur.

Menteri Pembangunan Wanita, Keluarga dan Masyarakat; Datuk Seri Rina Mohd Harun berkata Kaunter pusat bantuan Persatuan Penjaja Pasar Dato Keramat akan dibuka kira-kira 10 pagi ini.

Kaunter berkenaan dibuka di kawasan kebakaran bagi mengumpul maklumat mangsa untuk tujuan penyaluran bantuan.

Pasar besar berusia lebih 50 tahun itu terbakar sekitar 5.30 petang semalam.

Ketua Balai Bomba dan Penyelamat Keramat Mohd  Fahmi Abd Rahim berkata kejadian tidak melibatkan sebarang kemalangan jiwa.

Struktur gerai yang diubah suai menyukarkan proses memadamkan api.

Punca kebakaran dan anggaran kerugian masih dalam siasatan.

Lima jentera dari Balai Bomba dan Penyelamat Hang Tuah, Wangsa Maju dan Setapak, dengan kekuatan seramai 58 keanggotaan digerakkan ke lokasi.

Kebakaran berjaya dipadam sekitar 6.30 petang.


Lencana Vaksin COVID-19 untuk individu yang telah lengkap pengambilan vaksin

PUTRAJAYA, 18 Mac - Lencana Vaksin My COVID-19 bakal diberikan kepada individu yang telah melengkapkan pengambilan vaksin COVID-19.

Menteri Kesihatan, Datuk Seri Dr Adham Baba berkata, lencana berbentuk kad segi empat tepat itu sebagai bukti seseorang individu menerima vaksin selain sijil digital menerusi aplikasi MySejahtera.

Sebelum ini, kerajaan memutuskan untuk mengeluarkan sijil digital menerusi aplikasi MySejahtera terhadap individu yang melengkapkan Program Imunisasi COVID-19 Kebangsaan selaras cadangan Pertubuhan Kesihatan Sedunia (WHO) berhubung pasport vaksin.


Pengambilan dua dos vaksin Comirnaty pastikan keberkesanan jangka panjang

PUTRAJAYA, 17 Mac - Penerima vaksin COVID-19 Comirnaty (Concentrate for Dispersion for Injection) keluaran Pfizer-BioNTech masih perlu mendapatkan suntikan dos kedua bagi memastikan keberkesanan jangka panjang vaksin itu terhadap COVID-19.

Ketua Pengarah Kesihatan, Tan Sri Dr Noor Hisham Abdullah berkata, walaupun keberkesanan dos pertama mampu mencecah hingga 89%, tidak diketahui sama ada kadar itu akan kekal untuk jangka panjang tanpa dos kedua.

Beliau mengulas isu timbul berhubung keperluan untuk mengambil dos kedua vaksin Pfizer-BioNTech berikutan dos pertama memiliki tahap keberkesanan yang tinggi.

Beberapa pihak mencadangkan supaya pengambilan dos kedua ditangguh bagi membolehkan lebih ramai rakyat Malaysia mendapat perlindungan terhadap COVID-19 dengan menerima dos pertama vaksin Pfizer-BioNTech.

Menerusi satu kenyataan beliau menjelaskan, vaksin Comirnaty menunjukkan keberkesanan pada hari ke-12 selepas suntikan dos pertama.

Keberkesanan akan mencapai 89% antara hari ke-14 dan 21 iaitu pada masa dos kedua diberikan.

Tambahnya, tahap keberkesanan Comirnaty dilaporkan mencecah 94.6% dalam mencegah jangkitan SARS CoV2 bergejala, berdasarkan kajian klinikal fasa tiga yang melibatkan suntikan dua dos dengan selang masa 21 hari.


Jumlah kes sembuh kembali melebihi 95%

PUTRAJAYA, 17 Mac - Jumlah kes sembuh keseluruhan di seluruh negara kini melebihi 95%.

1,346 lagi pesakit telah dibenarkan pulang melebihi jumlah jangkitan baharu, 1,219 kes.

Bagaimanapun 12 lagi kluster baharu dikesan hari ini.


Kerajaan tumpu tingkat jurang digital negara

PUTRAJAYA, 17 Mac - Bagi memastikan lebih ramai rakyat mendapat akses internet, merapatkan jurang digital golongan B40 dan menyokong agenda pendigitalan negara, peruntukan bagi Program Jaringan Prihatin turut ditingkatkan.

Peruntukan yang diumumkan pada Belanjawan 2021 ditingkatkan kepada RM2 bilion dan dijangka dilancarkan pada Mei ini. Perdana Menteri, Tan Sri Muhyiddin Yassin turut menyeru syarikat telekomunikasi untuk terus menawarkan pakej internet mampu milik dan menyediakan kuota data tambahan.

Selain itu, Suruhanjaya Komunikasi dan Multimedia Malaysia (SKMM) telah memperuntukkan RM3.2 bilion di bawah Kumpulan Wang Pemberian Perkhidmatan Sejagat.

Ia bagi menaik taraf stesen pemancar sedia ada dan menyediakan capaian gentian optik ke premis-premis berkaitan.


Peruntukan program imunisasi dinaikkan kepada RM5 bilion

PUTRAJAYA, 17 Mac - Peruntukan bagi Program Imunisasi COVID-19 Kebangsaan dinaikkan kepada RM5 bilion berbanding RM3 bilion ketika ini.

Langkah itu bagi mempercepat sasaran imunisasi berkelompok menjelang Disember 2021 berbanding sasaran awal iaitu pada suku pertama 2022.

Menurut Perdana Menteri Tan Sri Muhyiddin Yassin, strategi kawalan penularan COVID-19 secara lebih bersasar akan turut dilaksana bersandarkan sains dan data bagi mengurangkan impak negatif terhadap aktiviti ekonomi negara.

Mengambil kira pelaksanaan Program Imunisasi COVID-19 Kebangsaan, Perintah Kawalan Pergerakan (PKP) secara menyeluruh merangkumi seluruh negara atau sesuatu negeri mungkin tidak perlu lagi dilaksanakan.

Sebaliknya, kawalan pergerakan hanya dilaksanakan mengikut lokaliti dan tertumpu kepada kluster berkaitan.


Geran Bantuan Khas RM3,000 kepada agensi pelancongan

PUTRAJAYA, 17 Mac - Bagi memulihkan industri pelancongan tempatan yang terjejas teruk akibat penularan pandemik COVID-19, kelonggaran pelanjutan pengecualian cukai terus diberikan.

Ini termasuk pengecualian cukai pelancongan dan cukai perkhidmatan ke atas penginapan yang disediakan oleh pengendali hotel sehingga 31 Disember depan.

Perdana Menteri, Tan Sri Muhyiddin Yassin menjelaskan, Geran Bantuan Khas secara 'one-off' sebanyak RM3,000 bakal disalurkan kepada lebih 5,000 agensi pelancongan yang berdaftar dengan Kementerian Pelancongan, Seni dan Budaya Malaysia (MOTAC).

Selain itu, bantuan tunai secara 'one-off' sebanyak RM600 turut disediakan kepada pengusaha inap desa yang mendaftar dengan kementerian.

Bantuan ini dijangka akan memanfaatkan lebih 4,000 pengusaha Program Inap Desa.


PEMERKASA: RM1.2 bilion peruntukan untuk memelihara kebajikan rakyat yang terjejas

PUTRAJAYA, 17 Mac - Kerajaan memperuntukkan RM1.2 bilion bagi memelihara kebajikan rakyat yang terjejas menerusi Program Strategik Memperkasa Rakyat dan Ekonomi (PEMERKASA).

Ia dijangka akan memanfaatkan 2.4 juta orang.

Perdana Menteri, Tan Sri Muhyiddin Yassin menjelaskan Lembaga Hasil Dalam Negeri, Kumpulan Wang Simpanan Pekerja dan PERKESO akan melaksanakan pengesahan kehilangan pendapatan dan semakan silang akan dibuat melalui sistem mereka.

Kedua-dua bantuan khas itu akan dibayar bermula Jun ini ke akaun penerima masing-masing.


PEMERKASA: 4 fokus, 20 inisiatif diperkenal

PUTRAJAYA, 17 Mac - Program Strategik Memperkasa Rakyat dan Ekonomi (PEMERKASA) diperkenal bagi melonjakkan semula aktiviti ekonomi negara.

Pakej rangsangan bernilai RM20 bilion itu turut merangkumi suntikan fiskal baharu berjumlah RM11 bilion.

Jelas Perdana Menteri Tan Sri Muhyiddin Yassin, negara ketika ini berada pada tahap kelima Strategi 6R Pelan Komprehensif Pemulihan Ekonomi, iaitu ‘Revitalize’ atau Memperkasa Ekonomi.

Pada tahap ini, strategi pemulihan ekonomi ditumpukan kepada usaha untuk merancak dan melonjakkan semula aktiviti ekonomi.

PEMERKASA akan turut menumpukan 20 inisiatif strategik bagi melonjakkan pertumbuhan ekonomi, menyokong perniagaan dan meneruskan bantuan bersasar kepada rakyat dan sektor yang masih terkesan.


Lencana vaksin COVID-19, bukti selesai penerimaan vaksin

PUTRAJAYA, 17 Mac - Lencana Vaksin My COVID-19 bakal diberikan kepada individu yang telah melengkapkan pengambilan vaksin COVID-19.

Menteri Kesihatan, Datuk Seri Dr Adham Baba berkata lencana berbentuk kad segi empat tepat itu sebagai bukti seseorang individu menerima vaksin selain sijil digital menerusi aplikasi MySejahtera.

Sebelum ini, kerajaan memutuskan untuk mengeluarkan sijil digital menerusi aplikasi MySejahtera terhadap individu yang melengkapkan Program Imunisasi COVID-19 Kebangsaan selaras dengan cadangan Pertubuhan Kesihatan Sedunia (WHO) berhubung pasport vaksin.


PM tidak alami sebarang kesan sampingan

PUTRAJAYA, 17 Mac - Perdana Menteri Tan Sri Muhyiddin Yassin memaklumkan beliau tidak mengalami sebarang kesan sampingan sepanjang pemantauan selama setengah jam selepas disuntik dos kedua vaksin COVID-19.

Perdana Menteri yakin penerimaan dos kedua vaksin akan meningkatkan daya tahan tubuh badannya bagi melawan virus tersebut.

Setelah disahkan tidak mengalami sebarang kesan sampingan, Perdana Menteri menerima kad vaksinasi yang telah dikemaskini.

Dokumen itu menjadi bukti penerimanya telah selesai melengkapkan pengambilan dos vaksin.

Penerima yang mendaftar secara dalam talian pula akan diberi Sijil Imunisasi Vaksin COVID-19 Digital.

Perdana Menteri turut menyeru individu yang layak menerima vaksin COVID-19 tetapi belum mendaftar, agar segera membuat pendaftaran bagi melindungi diri daripada jangkitan COVID-19.Setakat tengah malam Ahad lalu, seramai 5.45 juta individu sudah mendaftar bagi Program Imunisasi COVID-19 Kebangsaan menerusi aplikasi MySejahtera.


RUU Profesion Kerja Sosial di fasa akhir

KUALA LUMPUR, 17 Mac - Rang Undang-Undang atau RUU Profesion Kerja Sosial sedang dalam peringkat akhir penggubalan.

Menteri Pembangunan Wanita, Keluarga dan Masyarakat (KPWKM) Datuk Seri Rina Harun menjelaskan, RUU itu bertujuan mengiktiraf profesion kerja sosial melalui pendaftaran dan perakuan amalan yang dikawal selia oleh Majlis Profesion Kerja Sosial.

Perkara tersebut dijelaskan menerusi satu kenyataan sempena sambutan Hari Kerja Sosial Sedunia 2021 semalam.

Tambah Datuk Seri Rina, penggubalan RUU tersebut penting dalam mendepani cabaran sosial dan menjaga kebajikan dan kesejahteraan rakyat terutama kanak-kanak, wanita, warga emas yang rentan, selain orang kurang upaya dan golongan memerlukan.


Lebih 346,000 individu sudah terima vaksin fasa pertama

PUTRAJAYA, 17 Mac - Seramai 346,508 orang daripada sasaran keseluruhan fasa pertama 500,000 orang telah menerima dos pertama vaksin COVID-19.

Menteri Kesihatan, Datuk Seri Dr Adham Baba berpuas hati dengan pencapaian tersebut dan Kementerian Kesihatan (KKM) yakin fasa pertama yang akan berakhir penghujung April 2021 akan dapat dilaksanakan dengan lancar.

Tambahnya lagi, kaedah pendaftaran dipelbagaikan bagi memudahkan orang ramai, termasuk melalui halaman web www.vaksincovid.gov.my , atau talian hotline 1-800-888- 828 dan pendaftaran di klinik dan hospital kerajaan.


Kerajaan setuju tawar diskaun kompaun kesalahan di bawah Akta 342

PUTRAJAYA, 17 Mac - Kabinet bersetuju menetapkan Garis Panduan Penetapan Nilai Tawaran Kompaun dan Kadar Pengurangan Kompaun Di Bawah Akta 342 Ordinan Darurat (Pencegahan dan Pengawalan Penyakit Berjangkit (pindaan 2021) Dan Peraturan-peraturan Di Bawahnya yang berkuat kuasa hari ini.

Antaranya termasuk tawaran diskaun 50 peratus atau 25 peratus kepada individu atau syarikat, yang menjelaskan bayaran kompaun pelanggaran prosedur operasi standard (SOP) dalam tempoh ditetapkan.

Jelas Menteri Di Jabatan Perdana Menteri (Parlimen dan Undang-undang), Datuk Seri Takiyuddin Hassan, sekiranya kompaun tersebut dibayar dalam tempoh 7 hari, ia akan mendapat diskaun 50 peratus dan sekiranya dibayar dalam tempoh 14 hari diskaun 25 peratus diberikan.

Tambah beliau lagi, bagi golongan pelajar, B40, pengemis dan orang kurang upaya (OKU) mereka boleh membuat rayuan kepada KKM dengan mengemukakan bukti seperti kad pelajar, kad OKU atau kad Jabatan Kebajikan Masyarakat (JKM).

Jelas Datuk Seri Takiyuddin lagi, tindakan sesetengah pihak yang mahu memberikan perkhidmatan guaman percuma adalah tidak diperlukan.


Jumlah kompaun baharu dikuat kuasa esok

PUTRAJAYA, 17 Mac - Kerajaan akan melaksanakan jumlah kompaun baharu bagi kesalahan melanggar prosedur operasi standard (SOP).

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, kompaun dikenakan berdasarkan tiga kategori kesalahan bawah Akta 342 Ordinan Darurat (Pencegahan dan Pengawalan Penyakit Berjangkit (pindaan 2021).

Kerajaan memuktamadkan Garis Panduan Penetapan dan Pengurangan Nilai Kompaun bagi kesalahan dilakukan mengikut Ordinan Darurat (Pencegahan dan Pengawalan Penyakit Berjangkit) (Pindaan) 2021, yang akan dilaksanakan esok.

Kategori pertama, kesalahan yang menyebabkan risiko penularan tinggi atau impak jangkitan pada skala besar.

Bagi kategori kedua, kesalahan yang menyebabkan risiko penularan tetapi tidak beri impak jangkitan kepada komuniti dan kategori ketiga merupakan kesalahan yang menyebabkan risiko penularan yang rendah atau tiada langsung kesan kepada komuniti.

Jumlah kompaun juga dihadkan kepada kadar tertentu mengikut jenis kesalahan, selain menetapkan diskaun berdasarkan tempoh bayaran dibuat.

Kompaun RM1,500 ditetapkan untuk kesalahan kategori ketiga, iaitu kesalahan yang boleh menyebabkan risiko penularan yang rendah atau tiada langsung kesan kepada komuniti.

Tambahnya lagi, bagi kesalahan memasuki kelab malam termasuk premis perniagaan, jika individu, boleh dikompaun maksimum RM10,000 manakala bagi peniaga pula akan dikenakan kompuan maksimum RM50,000.

Datuk Seri Takiyuddin menjelaskan kepada media di Putrajaya bersama Menteri Kesihatan, Datuk Seri Dr Adham Baba.


Polis kesan kumpulan NGO punca penularan COVID-19 di Pulau Tioman

KUANTAN, 17 Mac - Polis Pahang sedang mengesan sekumpulan ahli daripada Pertubuhan Bukan Kerajaan (NGO) dari Mersing, Johor yang disyaki punca penularan COVID-19 di Pulau Tioman, Pahang sehingga pulau peranginan itu diisytiharkan Perintah Kawalan Pergerakan Daerah (PKPD) bermula semalam.

Ketua Polis Pahang, Datuk Seri Abd Jalil Hassan berkata, setakat ini tujuh orang telah dikenal pasti merentas negeri dan pihak berkuasa sedang mengesan mereka untuk dikenakan kompaun RM10,000 bagi kesalahan melanggar prosedur operasi standard (SOP) Perintah Kawalan Pergerakan (PKP) dan juga kesalahan berkaitan.  Katanya, kesemua mereka ketika ini sudah tidak berada di Pulau Tioman dan polis sedang menjejaki mereka menggunakan kaedah khusus.

RTM difahamkan, salah seorang daripada mereka dipercayai positif COVID-19 dan telah merentas negeri.  Setibanya di Pulau Tioman mereka tinggal di sebuah chalet di Air Batang beramai-ramai tanpa mengamalkan penjarakan sosial menyebabkan berlakunya jangkitan.  Datuk Seri Abd Jalil berkata, pelancong tempatan yang terkandas di Pulau Tioman akan diuruskan Pejabat Daerah dan kerajaan negeri untuk dibawa keluar daripada pusat pelancongan itu.  Mereka yang bergejala akan di bawa ke pusat kuarantin terlebih dahulu untuk diasingkan. Beliau memaklumkan demikian di Kuantan.


Kes tumpahan minyak di Tanjung Tuan, pelaku masih belum berjaya dijejaki

MELAKA, 17 Mac - Susulan kes tumpahan minyak kapal dari perairan Selat Melaka di Pantai Cermin, Tanjung Tuan Melaka.

Pelaku yang menjadi punca kepada pencemaran di kawasan paya bakau itu masih dijejaki.

Pengarah Jabatan Alam Sekitar (JAS) Melaka, Rosli Othman berkata, pihaknya telah mengambil 6 sampel daripada 4 kapal yang disyaki namun belum menemukan bukti kukuh.

ketika kejadian, terdapat kira-kira 20 kapal berlabuh di sekitar perairan itu.

Beliau ditemui di Pantai Cermin, Tanjung Tuan.


KKMM lancar buku menghormati Lambang-lambang kebesaran Negara

PUTRAJAYA, 17 Mac - Buku Menghormati Lambang-lambang Kebesaran Negara dilancarkan Kementerian Komunikasi dan Multimedia (KKMM).

Menurut Menterinya, Datuk Saifuddin Abdullah penerbitan dibuat susulan beberapa insiden salah guna lambang kebesaran seperti yang tular.

Untuk cetakan pertama 100,000 naskah diterbitkan.

Ia juga boleh dilayari melalui laman sesawang Jabatan Penerangan.

Beliau berkata demikian selepas melancarkan buku berkenaan di Putrajaya.

Turut dilancarkan Kad Laporan Setahun KKMM.


12 bangunan milik KKR akan dilengkapi sistem solar PV menjelang akhir tahun

KUALA LUMPUR, 17 Mac - 12 bangunan milik Kementerian Kerja Raya (KKR) bakal dilengkapi Sistem Solar Photovoltaic (PV) menjelang akhir tahun ini. Ia melibatkan jumlah sasaran kapasiti solar terpasang sebanyak 1.2 MegaWatt.

Menteri Kanan Kerja Raya - Datuk Seri Fadillah Yusof berkata, pemasangan PV itu dilaksanakan di bawah projek rintis Program Pembelian Tenaga Solar (SEP), hasil perjanjian antara Jabatan Kerja Raya dengan anak syarikat Tenaga Nasional Berhad, GSPARX Sendirian Berhad.

Menerusinya, pengguna tidak perlu mengeluarkan sebarang kos pemasangan dan penyenggaraan PV, selama 21 tahun.

Pemasangan PV mesra alam ini juga dijangka menjana 1.5 juta MegaWatt hour, bersamaan pengurangan pelepasan karbon sebanyak 1,065 tan, bagi tempoh sama.

Beliau memaklumkannya pada sidang media selepas melancarkan SEP di ibu negara.